text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
1 Vakorinto 11:1-34
11 Mi va vatekeleri va mina, tanihi leswi mina ndzi nga mutekeleri wa Kreste.+2 Kutani ndza mi bumabumela hikuva eka swilo hinkwaswo ma ndzi anakanya naswona ma yi namarhela mindhavuko,+ hilaha ndzi yi hundziseleke hakona eka n’wina.3 Kambe ndzi lava mi tiva leswaku nhloko ya wanuna un’wana ni un’wana i Kreste;+ kasi nhloko ya wansati i wanuna;+ kasi nhloko ya Kreste i Xikwembu.+4 Wanuna un’wana ni un’wana loyi a khongelaka kumbe ku profeta a vehele xo karhi enhlokweni yakwe u tsongahata nhloko+ ya yena;5 kambe wansati un’wana ni un’wana loyi a khongelaka kumbe ku profeta+ a nga funengelanga nchumu enhlokweni u tsongahata nhloko+ ya yena, hikuva swi fana ni loko a ri wansati loyi a byevuleke nhloko.+6 Hikuva loko wansati a nga tifunengeti nchumu, a a tsemete ni misisi; kambe loko wansati a nyuma ku tsemeta misisi kumbe ku yi byevula,+ a a tifunengete.+7 Hikuva wanuna a nga fanelanga a funengeta nhloko ya yena, tanihi leswi a nga xifaniso+ ni ku vangama+ ka Xikwembu; kambe wansati i ku vangama+ ka wanuna.8 Hikuva wanuna a nga humi eka wansati, kambe i wansati la humaka eka wanuna;+9 naswona, ku tlula kwalaho, wanuna a nga tumbuluxeriwanga wansati, kambe i wansati la tumbuluxeriweke wanuna.+10 Hi yona mhaka leyi wansati a faneleke a va ni xikombiso xa vulawuri enhlokweni+ ya yena hikwalaho ka tintsumi.+11 Handle ka sweswo, mayelana ni Hosi wansati a nga vi kona handle ka wanuna, ni wanuna a nga vi kona handle ka wansati.+12 Hikuva tanihi leswi wansati a humaka eka wanuna,+ ni wanuna u kona hikwalaho ka wansati;+ kambe swilo hinkwaswo swi huma eka Xikwembu.+13 Avanyisani hi n’wexe: Xana swa fanela leswaku wansati a khongela Xikwembu a nga funengelanga nchumu?14 Xana ntumbuluko a wu mi dyondzisi leswaku loko wanuna a ri ni misisi yo leha swa n’wi tsongahata;15 kambe loko wansati a ri ni misisi yo leha, swa n’wi vangamisa+ ke? Hikuva u nyikiwe misisi ematshan’weni ya xifunengeto+ xa nhloko.16 Hambiswiritano, loko munhu a vonaka a lwisana+ ni ntolovelo+ wo karhi, a ha ha ri na wun’wana, kasi ni mavandlha ya Xikwembu a ma ha ri na wun’wana.17 Kambe, hambiloko ndzi mi nyika swiletelo leswi, a ndzi mi bumabumeli, hikuva a mi hlangani hi leswinene kambe mi hlangana+ hi leswo biha ngopfu.18 Hikuva xo sungula eka hinkwaswo, ndzi twa leswaku ku ni ku avana exikarhi ka n’wina,+ loko mi hlengeletana evandlheni; naswona ndza swi kholwa hi mpimo wo karhi.19 Hikuva swi fanerile leswaku ku va ni mimpambukwa+ ni le xikarhi ka n’wina, leswaku ni vanhu lava amukelekaka va vonaka exikarhi ka n’wina.+20 Hikokwalaho, loko mi hlengeletana ndhawu yin’we, a swi koteki ku dya xilalelo+ xa Hosi.21 Hikuva loko mi xi dya, un’wana ni un’wana u dya xilalelo xa yena ka ha ri emahlweni, lerova un’wana u va ni ndlala kambe un’wanyana u va a pyopyiwile.22 Hakunene, mi na tona tindlu to dyela ni ku nwela eka tona, a hi swona ke?+ Kumbe, xana mi ri langutela ehansi vandlha ra Xikwembu ivi mi endla leswaku lava va nga riki na nchumu+ va khomiwa hi tingana? Xana ndzi ta ku yini eka n’wina? Xana ndzi fanele ku mi bumabumela? Eka leswi a ndzi mi bumabumeli.23 Hikuva leswi ndzi swi hundziseleke ni le ka n’wina ndzi swi amukele eka Hosi, leswaku Hosi Yesu, evusikwini+ lebyi a a ta nyiketiwa ha byona u teke xinkwa,24 kuteloko a nkhensile, a xi phema,+ a ku: “Leswi swi vula miri+ wa mina hikwalaho ka n’wina. Tshamani mi ri karhi mi endla leswi leswaku mi ndzi tsundzuka.”+25 A endla hilaha ku fanaka ni hi xinwelo,+ endzhaku ka loko a dye xilalelo, a ku: “Xinwelo lexi xi vula ntwanano+ lowuntshwa hikwalaho ka ngati+ ya mina. Tshamani mi ri karhi mi endla leswi minkarhi hinkwayo loko mi xi nwa leswaku mi ndzi tsundzuka.”+26 Hikuva minkarhi hinkwayo+ loko mi dya xinkwa lexi ni ku nwa xinwelo lexi, mi hambeta mi huwelela rifu+ ra Hosi, yi kondza yi fika.+27 Hikwalaho mani na mani loyi a dyaka xinkwa kumbe ku nwa xinwelo xa Hosi swi nga fanelanga u ta va ni nandzu+ eka miri ni ngati+ ya Hosi.28 Munhu a a sungule a tiyiseka leswaku wa fanelaka endzhaku ka ku tikambisisa,+ kutani hi kona a nga dyaka xinkwa ni ku nwa xinwelo.29 Hikuva loyi a dyaka ni ku nwa, u dya a tlhela a nwa vuavanyisi+ ehenhla ka yena, loko miri a nga wu twisisi.30 Hi yona mhaka leyi vo tala exikarhi ka n’wina va tsaneke ni ku vabya, kasi vo hlayanyana va etlele+ eku feni.31 Kambe loko a hi twisisa leswi hina hi nga swona, a hi nga ta avanyisiwa.+32 Hambiswiritano, loko hi avanyisiwa,+ hi tshinyiwa hi Yehovha,+ leswaku hi nga gweviwi+ ni misava.+33 Hikwalaho, vamakwerhu, loko mi hlengeletana leswaku mi dya,+ rindzanani.34 Loko un’wana a ri ni ndlala, a a dye ekaya,+ leswaku mi nga hlengeletani kutani mi avanyisiwa.+ Kambe timhaka leti seleke ndzi ta ti lulamisa loko ndzi fika kwalaho.


c: text/html

text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Vaheveru 8:1-13
8 Malunghana ni swilo leswi ku kaneriwaka ha swona, yinhla-nkulu hi leyi: Hi ni muprista lonkulu+ swinene wo kota loyi, naswona u tshame evokweni ra xinene ra xiluvelo xa Nkulukumba ematilweni,+2 nandza wa vanhu wa le ndhawini yo kwetsima+ ni wa ntsonga wa ntiyiso, lowu yimisiweke hi Yehovha,+ ku nga ri hi munhu.+3 Hikuva muprista un’wana ni un’wana lonkulu u vekeriwe ku nyikela tinyiko ni switlhavelo;+ hikwalaho a swi fanerile leswaku ni loyi a va ni nchumu wo nyikela+ ha wona.4 Loko sweswi a a ri emisaveni, a a nga ta va muprista,+ tanihi leswi ku nga ni vanhu lava nyikelaka tinyiko hi ku ya hi Nawu,5 kambe i vanhu lava endlaka ntirho wo kwetsima lowu nga xifanekiselo+ ni ndzhuti+ wa swilo swa le tilweni; kukota leswi Muxe, loko a ri kusuhi ni ku endla ntsonga+ a kondza a wu heta, Xikwembu xi n’wi leriseke:+ Hikuva xi ri: “Tiyiseka leswaku u endla swilo hinkwaswo hi ku landza ntila wa swona lowu u kombisiweke wona entshaveni.”+6 Kambe sweswi Yesu u kume vutirheli lebyinene ngopfu bya le rivaleni, lerova hi tlhelo hi yena muhlanganisi+ wa ntwanano+ wo antswa lowu yelanaka, lowu simekiweke hi nawu ehenhla ka switshembiso+ swo antswa.7 Hikuva loko ntwanano wolowo wo sungula a wu pfumala xihoxo, a ku ta va ku nga laviwanga ndhawu ya ntwanano wa vumbirhi;+8 hikuva xi kuma xihoxo eka vanhu loko xi ku: “ ‘Maswivo! Ma ta masiku,’ ku vula Yehovha, ‘naswona ndzi ta endla ntwanano lowuntshwa+ ni yindlu ya Israyele ni yindlu ya Yuda;9 ku nga ri hi ku ya hi ntwanano+ lowu ndzi wu endleke ni vatata wa vona hi siku leri ndzi va khomeke hi mavoko ya vona ndzi va humesa etikweni ra Egipta,+ hikuva a va fambanga entwananweni+ wa mina, lerova ndzi tshike ku va khathalela,’ ku vula Yehovha.”+10 “ ‘Hikuva lowu i ntwanano lowu ndzi nga ta wu endla ni yindlu ya Israyele endzhaku ka masiku wolawo,’ ku vula Yehovha. ‘Ndzi ta nghenisa milawu ya mina emianakanyweni ya vona, naswona ndzi ta yi tsala etimbilwini+ ta vona. Kutani ndzi ta va Xikwembu+ xa vona, vona va ta va vanhu va mina.+11 “ ‘Kutani un’wana ni un’wana a nga ka a nga dyondzisi muaka-tiko-kulobye naswona un’wana ni un’wana a nga ka a nga dyondzisi makwavo, a ku: “Tiva Yehovha!”+ Hikuva hinkwavo va ta ndzi tiva,+ ku sukela eka lontsongo wa vona ku ya eka lonkulu.12 Hikuva ndzi ta va ni tintswalo eka swiendlo swa vona leswi nga lulamangiki, naswona a ndzi nge he pfuki+ ndzi tsundzuka swidyoho+ swa vona.’ ”13 Leswi xi vulavulaka hi “ntwanano lowuntshwa” xi endle lowo sungula wu va lowu hundzeriweke+ hi nkarhi. Kutani lowu endliweke wu va lowu hundzeriweke hi nkarhi naswona wu va wa khale wu le kusuhi ni ku nyamalala.+

robotstxt: allowed

filter: keep


text:
KU CHUMAYELA NI KU DYONDZISA VANHU EMISAVENI HINKWAYO
Amerika N’walungu Na Amerika Dzonga
MATIKO 57
VAAKA-TIKO 980 780 095
VAHUWELERI 4 034 693
TIDYONDZO TA BIBELE 4 339 285
Vana Lava Feriweke Hi Vatswari Va Ya eMinhlanganweni
Angela loyi a tshamaka eSuriname, u endzele endhawini leyi ku tshamaka vana lava feriweke hi vatswari leyi nga ekusuhi ni le kaya rakwe. Mulanguteri wa ndhawu yoleyo a ku ri makwerhu wa xisati loyi a holeke, kutani handle ko kanakana u nyike Angela mpfumelelo wo chumayela vana volavo. Angela u bule ni vana volavo va 85 kutani a va komba tivhidiyo leti nga eka jw.org. Endzhakunyana ka sweswo, u sungule ku dyondza ni vo tala va vona. U joyiniwe hi maphayona mambirhi, laha un’wana ni un’wana a ri ni ntlawa wakwe. Makwerhu wa xisati loyi a holeke u vule leswaku u dyondzise vana volavo tinsimu eka yin’wana ya tibuku ta hina ta tinsimu naswona a ta va hlayela timhaka ta le Bibeleni nivusiku. U kombise ku navela ku ya eminhlanganweni, kambe a nga ta siya vana lava va 85 va ri voxe endhawini leyi va tshamaka eka yona. Xisweswo, ku endliwe malunghiselelo ya leswaku hinkwavo ka vona va ta eHolweni ya Mfumo. Tanihi leswi Holo ya Mfumo a yi ri ekusuhi ni ndhawu leyi ku tshamaka vana lava feriweke hi vatswari, vamakwerhu va va helekete eholweni. Kutani sweswi makwerhu wa xisati ni vana lava va 85 va ya eminhlanganweni nkarhi ni nkarhi.
Gabriel U Pfune Kokwa Wakwe Wa Xinuna
Loko va ri endleleni va ri karhi va vuya enhlengeletanweni eParaguay, Gabriel loyi a nga ni malembe ya tsevu, a ri karhi a anakanyisisa hi ndlela leyi swi nga swa nkoka ha yona ku chumayela rungula ra Mfumo. Kutani u xiye leswaku a ku ri ni munhu un’wana wo hlawuleka loyi a lava ku va na yena eParadeyisini, ku nga kokwa wakwe wa xinuna. Kambe kokwa wakwe wa xinuna a nga si tshama a kombisa leswaku wa wu tsakela ntiyiso naswona u kanete nsati ni vana vakwe, lava a va ri Timbhoni.
Hi siku rolero, Gabriel u kombele vatswari vakwe leswaku a vulavula ni vakokwana vakwe lava tshamaka eArgentina hi ku tirhisa endlelo ro vulavurisana ni munhu mi langutanile eka xitirhisiwa xa elektroniki. Gabriel u hlamusele kokwa wakwe wa xinuna leswaku ha yini swi ri swa nkoka swinene leswaku a dyondza Bibele kutani u n’wi kombele hi ku kongoma a ku, “Kokwana, xana wa swi lava ku dyondza na mina?” Kokwa wakwe u pfumerile. Gabriel u ringanyete leswaku va dyondza broxara leyi nge Yingisa Xikwembu Kutani U Hanya Hilaha Ku Nga Heriki. Eka tin’hweti ti nga ri tingani leti landzeleke, va dyondze broxara yoleyo swin’we. Tanihi leswi havumbirhi bya vona a va nga swi koti ku hlaya hi ku khuluka, a va rhanga hi ku pfuxeta va nga si dyondza. Eka dyondzo yin’wana ni yin’wana, Gabriel a lunghiselela dyondzo yakwe ni ku tlhela a ambala hembe ni thayi.
Endzhakunyana vakokwa wa Gabriel va endle xiboho xo endzela ndyangu wa ka va vona ku ringana mavhiki ma nga ri mangani. Loko va ri kwalaho, kokwa wakwe u ye eminhlanganweni ya vandlha swin’we ni ndyangu wolowo. Loko kokwa wa Gabriel a tlhelela eArgentina, u ye emahlweni a dyondza Bibele ni makwerhu wa kwalaho naswona u endle nhluvuko kukondza a va muhuweleri loyi a nga khuvuriwangiki. Sweswi vakokwa wa Gabriel va khongela swin’we siku ni siku. Kasi loko ku ri Gabriel loyi a ha riki ntsongo, u endle nhluvuko hilaha ku fanaka. Na yena hilaha ku fanaka i muhuweleri loyi a nga khuvuriwangiki. Kokwa wakwe u kombise ku navela kakwe ko kombisa ku tinyiketela eka Yehovha hi ku khuvuriwa ematini.
“A Wu Endzanga Hi Xihoxo”
Loko ku ri karhi ku fambisiwa xiphephana lexi nge Xana Vafi Va Ta Tlhela Va Hanya Hakunene? eBrazil, Jennifer u gongondze ekaya ra wansati loyi a tsutsumela ku ya enkosini wa munghana wakwe loyi a a n’wi rhandza swinene. Jennifer u n’wi byele leswaku u lava ku n’wi nyika xiphephana lexi vulavulaka hi ntshembo wo tlhela hi vona varhandziwa va hina lava feke loko va pfuxiwa eku feni. Wansati loyi u hlamarisiwe hi nhloko-mhaka ya xiphephana xolexo swa nkarhinyana kutani a xi teka. Loko a vutisiwa loko a ta swi tsakela ku teka swiphephana leswi engetelekeke leswaku a ya nyika ndyangu lowu feriweke, wansati loyi u anakanye leswaku yoleyo a ku ta va mhaka ya kahle kutani u kombele swiphephana swin’wana swa kaye.
Endzhakunyana Jennifer u tlhelele eka wansati yoloye, loyi a n’wi byeleke leswi: “Hi siku leri hi hlanganeke ha rona, ndzi sale ndzi swi xiya leswaku a wu nga endzanga hi xihoxo. Xikwembu a xi ku rhume leswaku u ndzi tisela rungula leri chavelelaka swinene.” Wansati loyi u fambise swiphephana hinkwaswo. Xirho xa ndyangu, lexi chumayeleke enkosini xi hlayele vanhu xiphephana xolexo hinkwaxo. Vanhu hinkwavo va swi tsakerile kutani va n’wi nkhensa hikwalaho ka rungula rolero leri chavelelaka. Wansati yoloye u pfumele ku dyondzeriwa Bibele.
Ku Chumayela eTithekisini Leti Vitaniwaka Tap-tap
Vamakwerhu vanharhu lava tirhaka eBethele ya le Haiti a va ri karhi va famba hi tithekisi ta mani na mani leti nga ni mihlovo-hlovo leti vuriwaka ti-tap-tap. Hi nkarhi wa riendzo ra vona leri tekaka tiawara timbirhi ni hafu, va chumayele vakhandziyi-kulobye hi ntshembo wa Mfumo, va fambisa timagazini ta 50 ni swiphephana swa 30. Un’wana wa vamakwerhu lava tirhaka eBethele, loyi a vuriwaka Gurvitch, u hlayele mukhandziyi-kulobye xiphemu xo karhi eka magazini wa Xalamuka! Jaha rin’wana leri vuriwaka Pépé ri yingisele ri tlhela ri katseka eka bulo rolero hi ku hatlisa. Ri kombele ku dyondzeriwa Bibele, kutani eku heteleleni ku kumeke leswaku a ri tshama ensin’wini leyi tirhiwaka hi vandlha leri Gurvitch a hlanganyelaka eka rona. Ku sukela hi January 2014 loko a ta va a endzeriwe ro sungula, Pépé u ye eminhlanganweni hinkwayo ni le tinhlengeletanweni. U byela van’wana hi ripfumelo rakwe lerintshwa naswona u tshemba leswaku u ta fanelekela ku va muhuweleri loyi a nga khuvuriwangiki ku nga ri khale.


text:
1Ngu yonenyo mbimo, Jesu a to tshawunyeta ngu hagari ka tithembwe ta fulaho, ngu ditshiku da Sabbata; se vagondiswa vakwe va ti ni nzala, veza ve khata kufunya maphumbu ve dya. 2Aniko mbimo yi vafarisi va nga ti wona, va to mu gela va txi: “Hinga wona, vagondiswa vako va maha ti ti si dinganiko kumahwa ngu Sabbata.” 3Ene a to khene kwawe: “Kasi kha ma gonda ati ti nga mahwa ngu Dhavhidha ditshiku di a nga pfa nzala, ene ni va a nga ti navo kani? 4Ti to ene a wulelisite ku txani nyumbani ka Txizimu, e dya mapawu a mphaxo, aawa ma nga ti si faneli kudyiwa ngu ngene ni va a nga ti navo, kambe ma ti fanela kudyiwa ngu vaphaxeli vokha, kani? 5Mwendo kha ma gonda mu ka Mlayo ti to ngu ditshiku da Sabbata vaphaxeli va ndaka Mlayo wa Sabbata amu Dithepeleni, va si mani mnandu kani? 6Senikoko, ni khani kwanu: wa ho konahawa awu i ku wa hombe kupinda Dithepele. 7Idiku ma di ziva dipswi di di wombako ti to: Mi ni dhunda wuxinji, i singa magandelo, nga mi sa ninga mnandu ava va nga mbi wonha. 8Nguko Mwanana wa Mthu i Mkoma kambe wa yona Sabbata.” 9Se ngako a di khukhile nguho, a to ya wulela disinagogani kwawe. 10Konemo ku ti ni mthu wo khwanyela dianza. Va to wotisa Jesu, ngu ku mu duka va txi: “Ina ta tumetiswa kuhanyisa ngu ditshiku da Sabbata kani?” 11Ene a ti khene kwawe: “I mani hagari kwanu, awu a ku a di ni nvuta, yi txi bela diphalani ngu ditshiku da Sabbata, a si yi ñoliko a txi yi humisa kani? 12Lisima muni li ku ni nvuta kupinda mthu kani? Ngu toneto, ta tumetiswa ku maha ta tinene ngu ditshiku da Sabbata.” 13Se a to gela mthu wule a txi khene: “Nawuluta dianza.” Ene a to di nawuluta, di so hanya kufana ni dimwane. 14Aniko vafarisi va to huma ve ya txikungoni kasi kuya langana ti to va na mu dayisa ku txani. 15Jesu a di ti zivile, a to khukha ka wukhalo wule. Vavangi va to mu londetela, se ene e va hanyisa votshe, 16na a txi va laya ti to va si mu nuweli. 17Kasi kutatiseka ati Txizimu txi nga womba ngu mprofeti Isaya, txi txi: 18“Atxiya ngu txona Txithumi txangu, ni nga txi sawula, i ku txo randeka kwangu, atxiya mbilu yangu yi txi tsakelako.Ni na veka Moya wangu txitimwi kwakwe, a na txhumayela kulamula kwangu ko lulama ka otshe matiko. 19Kha na mbi henya ni kukwangula.Dipswi dakwe kha di na mbi pfiwa mu mitendelani. 20Litshava li li nga thidyaka, kha na mbi li funya.Kha na mbi tima ngoti ya dilambu, ayi yi tuvikako, kala e ninga mtamo wa kuxula ka wululami. 21Matiko ma na themba ditina dakwe.” 22Senikoko, va to neha kwakwe mthu wa madhimoni, i nga ti dibhofu ni txiduma. Ene a to mu hanyisa, se awu wa txiduma e khata kuwombawomba ni kuwona. 23Dibutho dotshe di to xamala di txi: “Ina awu hi nga ene Mwanana wa Dhavhidha?” 24Aniko vafarisi, ngako va txi pfa eto, va to khona: “Awuwa kha toveli madhimoni i singa ngu mtamo wa Bhelzebhule, i ku mkoma wa mimoya yo biha.” 25Kambe Jesu, ngu kuziva mialakanyo yawe, a to khene kwawe: “Mfumo wuhi ni wuhi wu ti bhandako ngu hagari wu txi ti lwisa wu na hasuka; ni didhoropa dihi ni dihi di ti bhandako ngu hagari di ti lwisa, mwendo mwaya wuhi ni wuhi wu ti bhandako ngu hagari wu ti lwisa kha wu na kutsana. 26Ngu toneto, ngako Sathane a txi tovela Sathane, a ti bhandile ngu hagari, se mfumo wakwe wu na tsanisa ku txani? 27Senikoko, ngako ni txi tovela madhimoni ngu mtamo wa Bhelzebhule, valondeteli vanu va ma tovela ngu mtamo wa mani kani? Ngu toneto, vona va na va i di valamuli vanu. 28Aniko ngako ni txi tovela madhimoni ngu Moya wa Txizimu, kha ditshuri Mfumo wa Txizimu wu hokile kwanu. 29Mthu a nga wulelisa ku txani nyumbani ka ndena, e tekela simaha sa yona, a sa thanga ngu ku yi sunga kani? Ngu kona a no si kota kutekela sotshe nyumbani. 30Awu a si emiko ni nani, wa lwa ni nani; ani wu a si sengeletiko ni nani, wa hangalasa. 31“Ngu konaho ni khani kwanu: Vathu va na divalelwa sotshe siwonho ni sotshe siruko, kambe kuruka Moya wo Sawuleka kha ku na mbi divalelwa. 32Wuhi ni wuhi a wombawombako kubiha ngu Mwanana wa Mthu, a na divalelwa; aniko wuhi ni wuhi a wukelako Moya wo Sawuleka, kha na mbi divalelwa, hambi ka yiya mbimo, hambi ka mbimo yi yi tako.” 33“Mi txi womba ti to mndonga wuwa mbunene, mihando ya wona niyona njinene, mwendo kambe mi txi womba ti to mndonga wuwa wu bihile, mihando ya wona niyona yi bihile; nguko mndonga wu ziwa ngu mihando ya wona. 34Lixaka la timamba, mi nga si kotisa ku txani kuwomba ditshuri, na mi di vabihi kani? Nguko txisofu txi wombawomba ti ti nga tala mbiluni. 35Mthu wa mnene a humisa sasinene ngu ka thomba yakwe ya yinene; kasi mthu wa tshofu, a humisa sobiha ngu ka thomba yakwe yo biha. 36Ngu toneto na mi gela ku khani: Totshe timhaka ta walo, ati va wombawombako vathu, va na ya ti xamulela ngu tona ka ditshiku da kuthethisa. 37Nguko ngu ditshiku da kuthethiswa, Txizimu txi na lamula ti to u wamnene mwendo u wobiha madingano ni mapswi ako.” 38Konaho vabhali vo kari ni vafarisi va to khona kwakwe: “Mgondisi, hi lava kuwona txikombiso txo mahwa ngu ngawe.” 39Se ene a to va xamula a txi khene: “Liveleko la tshofu ni la wugango li lava txikombiso, aniko kha li na mbi ningwa tximwane txikombiso, hahanze ka txikombiso txa mprofeti Jona. 40Kufana ni Jona a nga zumba mndani ka txihaka masiku mararu ni wusiku wa kona, nene Mwanana wa Mthu a na zumba mndani ka mafu masiku mararu ni wusiku wa kona. 41Vathu va liveleko liya va na ta abaniswa ngu kuwuka ka vathu va Niniva, ka ditshiku da kuthethiswa, nguko vona va hundulukile ngu kuengisa kutxhumayela ka Jona. Kasi wa ho kona hawa wa hombe kupinda Jona. 42Mfumeli wa wamsikati wa kuta ngu wulambwe, a na ta ngu distsiku da kuthethiswa kumweko ni lihunzu liya, a txi li kambula, nguko ene a tile ngu magemetamitshi ka mafu kuta pfa wuzivi wa Solomoni. Kasi wa ho kona hawa, wa hombe kupinda Solomoni. 43“Ngako moya wa nzambwa wu txi huma ngu ka mthu, wu tutumela txiwulani kuya lava wukhalo wo humula, aniko kha wu wu mani. 44Senikoko, wutxi: ‘Ni na tshumela ni txi ya nyumbani kwangu, amu ni nga huma ngu kona.’ Mbimo yi wu nga bwaka, wu to yi mana yi di diphanga, yi di hiyetwe yi tshuriselwa. 45Se wu to tsula wu ya dhana yimwane mimoya ya mtxhanu ni yimbidi, ya nzambwa ngutu kupinda wona, se yi wulela yi zumba konemo. Se mazumbelo o gwitisa a mthu wule ma na pinda o khata ngu kubiha. Ku na mahisa toneto ka lona liveleko liya la tshofu.” 46Mbimo yi ene a nga ti wombawomba ka dibutho, mame wakwe Jesu ni vanawe va to ema ngu hahanze, va txi lava kuwombawomba nayo. 47Mmwane a to ya mu gela a txi khene: “Mame wako ni vananu va emile hahanze, va lava kuwombawomba ni nawe.” 48Jesu a to khene ka wu a nga mu zivisa: “I mani mame wangu ni vanathu kani?” 49A txi nawuluta diwoko a txi xungameta vagondiswa vakwe, a to khene: “Mame wangu ni vanathu ngu vona vava. 50Nguko wuhi ni wuhi a no maha kuranda ka Tate wangu a ku nzumani, ngene i ku mwanathu ni ndiyangu ni mame wangu.”
Copyright
Learn More


text:
LESWI NGA PFUNAKA NDYANGU | VANTSHWA
Loko Swi Boha Leswaku U Tlhelela Ekaya
NTLHONTLHO
Ku ni majaha ni vanhwana lava sukaka ekaya hi xikongomelo xo ya tisungulela swa vona, kambe loko xiyimo xa swa timali xi tika swi va boha leswaku va tlhelela ekaya. Xana swi tshame swi ku humelela?
Hambiloko u va rhandza vatswari va wena, swi nga ha va ntlhontlho ku tlhelela ekaya. Hi xikombiso, nhwanyana la vuriwaka Sarah * u ri: “Ku titshamela ndzexe swi endle leswaku ndzi titshemba hikuva a ndzi nga ha tiseketelanga hi vanhu van’wana. Kambe ku tlhelela ekaya swi endle ndzi titwa ndzi ri xihlangi.” Jaha leri vuriwaka Richard, ri titwe hilaha ku fanaka, ri te: “A ndzi nga swi lavi ku tlhelela ekaya, kambe a ndzi nga ha swi koti ku tihlayisa. A ndzi titwa ndzi nga pfuni nchumu.”
Loko u ri eka xiyimo lexi fanaka, xihloko lexi xi ta ku pfuna.
LESWI VANGAKA XIPHIQO LEXI
Mali. Vantshwa vo tala swi va heta matimba loko va xiya leswaku swa durha ku tshama u ri wexe. Richard u te: “Swimalana leswi a ndzi tihlayisele swona swi herile loko ndzi ya tshama ndzexe.” Shaina nhwana wa malembe ya 24 la sukeke ekaya, na yena ku endleke leswi fanaka kutani a boheka ku tlhelela ekaya endzhaku ka lembe ni hafu. U te: “A ndzi fanele ndzi tirhise mali ya mina hi vutlhari. Loko ndzi suka ekaya a ndzi nga ri na mali, kambe loko ndzi tlhelela se a ndzi ri ni swikweleti.” *
Ku heleriwa hi ntirho. Ku lahlekeriwa hi ntirho swi nga ha kavanyeta ni makungu ya munhu loyi a tshamaka a ri yexe. Sweswo swi endlekile eka Shaina, u ri: “Ndzi thwasele ntirho wa swa vutshunguri, kutani ndzi kuma ntirho hi ku pfuniwa hi lava lavelaka van’wana mintirho. Kambe loko ntirho wolowo wu hela, a ku nga ri na lexi ndzi nga ta xi endla. A ndzi tshama ematikoxikaya laha a swi ta ndzi tikela ku tlhela ndzi kuma ntirho lowu ndzi wu dyondzeleke!”
Ku langutela leswi nga kotekiki. Vantshwa van’wana va sungula ku tirha va nga si swi lunghekela ku tshama va ri voxe. Hakanyingi ntirho wa kona a wu tika ku tlula hilaha a va ehleketa leswaku wu ta va hakona. A va nga ha swi tsakeli ku tshama va ri voxe. A va nga anakanyi leswaku loko va ya va kulu vutomi byi ta va tikela.
LESWI U NGA SWI ENDLAKA
Burisana ni vatswari va wena loko u lava ku tlhelela ekaya. Va hlamusele leswaku u ta lava ku tshama nkarhi wo tanihi kwihi. Loko u ri ekaya, xana u ta pfuneta hi mali muni eka leswi lavaka mali? Hi yihi mintirho ya le kaya leyi va languteleke leswaku u yi endla? Hi wa hi magoza lawa u tiyimiseleke ku ma teka ku lulamisa xiyimo xa wena xa timali? Tsundzuka leswaku loko u tlhelela ekaya u fanele u hanya hi milawu ya vatswari va wena ku nga khathariseki leswaku u ni malembe mangani.—Nawu wa Bibele: Eksoda 20:12.
Dyondza ku tirhisa mali. Buku leyi nge The Complete Guide to Personal Finance: For Teenagers and College Students yi ri: “Ndlela leyi u tirhisaka mali ya wena ha yona, hi yona yi nga ta kombisa loko u ta swi kota ku tirhisa mali ya wena hi vutlhari. . . . I swa nkoka ku twisisa leswaku mali a hi yo tlanga hi yona.”—Nawu wa Bibele: Luka 14:28.
Kuma xitsundzuxo lexinene. Vatswari kumbe vanhu van’wana lava kuleke va nga ku pfuna hi switsundzuxo ni vuxokoxoko byo hlayisa mali, ku yi tirhisa ni ku hakela swikweleti. Nhwana la vuriwaka Marie u ri : “Ndzi boheke ku tshama ehansi ni munghana wa mina kutani a ndzi pfuna ku xiya swilo swa nkoka ni leswi nga riki swa nkoka. Ndzi hlamale ngopfu loko ndzi xiya leswaku swo tala swa leswi a swi ndzi hetela mali a swi nga ri swa nkoka! Ndzi dyondze matirhiselo lamanene ya mali leswaku ndzi ta kota ku tiyimela.”—Nawu wa Bibele: Swivuriso 13:10.
Xa nkoka i ku wu tiva kahle ntirho wa wena, ku nga ri ku lava ntirho wo karhi
Endla matshalatshala yo kuma ntirho. Tirhisa nkarhi lowu a wu ta va u wu heta entirhweni ku lava ntirho wun’wana. Xiya: Van’wana va nga ha ku byela leswaku u fanele ku “endla leswi u swi rhandzaka” loko swi ta eka timhaka ta ntirho. Ku langutela leswaku u kuma ‘ntirho lowu u wu rhandzaka’ swi nga ha ku sivela ku amukela mintirho yin’wana! Amukela ntirho lowu u nyikiwaka wona ematshan’weni yo lava ntsena ntirho wo karhi. Tsundzuka leswaku xa nkoka i ku wu tiva kahle ntirho wa wena, ku nga ri leswaku u lava ntirho wo karhi. Ku xiyiwe leswaku loko munhu a ya a va ni ntokoto kumbe a wu tiva kahle ntirho wa yena, u ya a wu tsakela. A swi kali swi lava leswaku u tirha ntirho lowu u wu rhandzaka leswaku u ta tsaka.
^ ndzim. 5 Mavito ma cinciwile eka xihloko lexi.
^ ndzim. 8 Swichudeni swa le kholichi ya le United States swi langutana ni xiyimo lexi fanaka. Hi ku ya hi xiviko xa le ka The Wall Street Journal, loko xichudeni lexi dyondzaka hi xikweleti xi ya heta tidyondzo ta xona xi va xi kolota kwalomu ka 33 000 wa tidolara.
DYONDZA SWO TALA
Leswi Bibele Yi Swi Vulaka Hi Ntirho
Xana i swa nkoka leswaku u tirha ntirho wa njhani?


text:
Ku Tirhela Yehovha Handle Ko Tisola
“Ku rivala swilo swa le ndzhaku ni ku nava ndzi ya emahlweni eka swilo swa le mahlweni.”—FILP. 3:13.
1-3. (a) I yini ku tisola naswona ku nga hi khumba njhani? (b) Hi nga dyondza yini eka Pawulo malunghana ni ku tirhela Xikwembu handle ko tisola?
MUTLHOKOVETSERI un’wana u tsarile a ku: “Eka marito hinkwawo yo vava lama nga vuriwaka kumbe lama nga tsariwaka, marito yo vava swinene hi lawa: ‘Loko a ndzi nga!’” Mutlhokovetseri yoloye a ku ri J. G. Whittier, naswona a a vulavula hi swilo leswi hi tisolaka ha swona, leswi hi navelaka onge hi nga tlhela hi swi endla naswona hi swi endla hi ndlela leyi hambaneke. “Ku tisola” i gome ra miehleketo, ku twa ku vava emiehleketweni, hikwalaho ka nchumu lowu endliweke kumbe lowu nga endliwangiki naswona rito rero ri nga vula “ku tlhela u rila.” Hinkwerhu hi endle swilo leswi hi navelaka leswaku loko a ho tlhela hi swi endla naswona hi swi endla hi ndlela leyi hambaneke. I yini leswi u tisolaka ha swona?
2 Vanhu van’wana va endle swihoxo leswikulu evuton’wini bya vona kumbe va endle swidyoho leswikulu. Van’wana a va endlanga nchumu wo biha, kambe va tivutisa loko swiboho swin’wana leswi va swi endleke evuton’wini bya vona a swi ri swinene hakunene. Vanhu van’wana va kote ku tshika ku anakanya hi swilo swa khale kutani va ya emahlweni ni vutomi bya vona. Van’wana va tshamela ku tisola hi swiboho leswi va swi endleke kutani va ku, ‘loko a ndzi nga swi endlanga!’ (Ps. 51:3) Wena u titwa njhani? Xana u navela onge u nga tirhela Xikwembu handle ko tisola—ku sukela namuntlha ku ya emahlweni? Xana ku ni xikombiso xa xiviri xa munhu loyi a koteke ku swi endla sweswo? Xi kona, i xa muapostola Pawulo.
3 Pawulo u endle swihoxo leswikulu ni swiboho swa vutlhari. U tisole swinene hikwalaho ka swihoxo leswi a tshameke a swi endla, kambe u tlhele a dyondza ku dzikisa mianakanyo ya yena eku endleni ka leswi a nga swi kotaka entirhweni wa Xikwembu. A hi voneni leswi hi nga swi dyondzaka eka xikombiso xa yena.
SWILO LESWI PAWULO A SWI ENDLEKE ENKARHINI LOWU HUNDZEKE
4. I yini leswi muapostola Pawulo a a navela onge loko a a nga swi endlanga?
4 Loko Pawulo a ha ri jaha leri nga Mufarisi, u endle swilo leswi endzhaku a tisoleke leswaku loko a a nga swi endlanga. Hi xikombiso, u xanise vadyondzisiwa va Kreste hi tihanyi. Bibele yi vula leswaku endzhakunyana ka loko Stefano a dlayeriwe ripfumelo, “Sawulo [loyi endzhakunyana a tiviweke tanihi Pawulo] a sungula ku khoma vandlha hi tihanyi. A hlasela yindlu yin’wana ni yin’wana, a kokela vavanuna ni vavasati ehandle, a va yisa ekhotsweni.” (Mint. 8:3) Xidyondzi Albert Barnes u vule leswaku rito ra Xigriki leri hundzuluxeriweke ri va “ku khoma . . . hi tihanyi” i “xiga xa matimba, lexi vulaka ku hiseka ni vukarhi lebyi [Sawulo] a va xaniseke ha byona.” Hikwalaho, Barnes u te: “Sawulo u hlasele kereke ku fana ni xivandzana.” Tanihi Muyuda la hisekaka, Sawulo a a tshemba leswaku Xikwembu a xi lava leswaku a herisa vandlha ra Vukreste. Hikwalaho u xanise Vakreste hi tihanyi, “a ha ri ni mahika ya nxungeto ni ku va dlaya hi vomu . . . vavanuna swin’we ni vavasati,” a ringeta ku va lovisa.—Mint. 9:1, 2; 22:4. *
5. Hlamusela lexi endleke Sawulo a tshika ku xanisa valandzeri va Yesu ivi a sungula ku chumayela ha Kreste.
5 A ku ri xikongomelo xa Sawulo ku ya eDamaska, a ya teka vadyondzisiwa va Yesu emakaya ya vona, kutani a va kokakoka a va yisa eYerusalema leswaku va ya xupuriwa hi Sanedri. Hambiswiritano, u tsandzekile hikuva a a lwisana ni Nhloko ya vandlha ra Vukreste. (Efe. 5:23) Loko Sawulo a ri endleleni yo ya eDamaska, Yesu u humelele eka yena kutani Sawulo a pfariwa mahlo hi ku vonakala loku humaka etilweni. Endzhaku ka sweswo Yesu u rhume Sawulo eDamaska leswaku a ya kuma swiletelo leswi engetelekeke. Ha swi tiva leswi humeleleke endzhaku ka sweswo.—Mint. 9:3-22.
6, 7. I yini lexi kombisaka leswaku Pawulo a a swi xiya leswaku u endle swihoxo leswikulu?
6 Leswi Pawulo a a pfumela eka swona swi cincile endzhakunyana ka loko a ve Mukreste. Ematshan’weni yo va nala lonkulu wa Vakreste u sungule ku chumayela hi ku hiseka. Nilokoswiritano, endzhakunyana u tsale leswi malunghana na yena: “Ina, n’wina mi twile malunghana ni ku tikhoma ka mina ko sungula ka Xiyuda, leswaku a ndzi tshamela ku xanisa vandlha ra Xikwembu ni ku ri hlakata hilaha ku tlurisaka.” (Gal. 1:13) Endzhakunyana, u tlhele a boxa ku tisola ka yena hi leswi a swi endleke khale loko a tsalela Vakorinto, Vafilipiya na Timotiya. (Hlaya 1 Vakorinto 15:9; Filp. 3:6; 1 Tim. 1:13) Pawulo a swi n’wi khomisa tingana swilo leswi a tshameke a swi endla, kambe a nga endlanga onge a swi si tshama swi endleka. A a swi xiya leswaku a a endle swihoxo leswikulu.—Mint. 26:9-11.
7 Xidyondzi xa Bibele Frederic W. Farrar u vulavule hi leswi Sawulo a swi endleke “eka ntirho lowu nga tsakisiki wo xanisa van’wana.” Farrar u tlhele a vula leswaku loko hi anakanya hi ndlela yo biha leyi Pawulo a va xaniseke ha yona Vakreste, “ha yi twisisa ndlela leyi a faneleke a tilaye ha yona ni ndlela leyi valala va nga ha vaka va n’wi sole ha yona.” Kumbexana, minkarhi yin’wana loko Pawulo a endzela mavandlha yo hambana-hambana, vamakwerhu lava a va hlangana na yena ro sungula a va ku: ‘Hi wena Pawulo—wena u hi xaniseke!’—Mint. 9:21.
8. Pawulo u titwe njhani hi tintswalo ni rirhandzu leswi Yehovha na Yesu va n’wi kombiseke swona, naswona sweswo swi hi dyondzisa yini?
8 Hambiswiritano, Pawulo u swi xiyile leswaku u kote ku endla vutirheli bya yena hikwalaho ka musa lowukulu wa Xikwembu. U vulavule hi mfanelo yoleyo ya Xikwembu ya musa minkarhi ya kwalomu ka 90 eka mapapila ya yena ya 14—lama tlulaka ya mutsari wihi na wihi wa Bibele. (Hlaya 1 Vakorinto 15:10.) Pawulo u swi tlangele swinene leswi a kombisiweke tintswalo, naswona a a lava ku kombisa ku tlangela musa lowukulu wa Xikwembu. Hikwalaho u “tirhe ku va tlula” vaapostola lavan’wana hinkwavo. Xikombiso xa Pawulo xi yi kombisa kahle ndlela leyi Yehovha a tiyimiseleke ha yona ku rivalela hambi ku ri swidyoho leswikulu exisekelweni xa gandzelo ra nkutsulo ra Yesu, loko hi vula swidyoho swa hina kutani hi tshika ku swi endla. Leyi i dyondzo leyinene eka un’wana ni un’wana loyi swi n’wi tikelaka ku pfumela leswaku gandzelo ra Kreste ri nga va vuyerisa! (Hlaya 1 Timotiya 1:15, 16.) Hambileswi Pawulo a a xanisa Kreste swinene, u tsale a ku: “N’wana wa Xikwembu . . . [u] ndzi [rhandzile] kutani a tinyiketa hikwalaho ka mina.” (Gal. 2:20; Mint. 9:5) Ina, Pawulo u dyondze leswaku u fanele a endla leswi a nga swi kotaka entirhweni wa Xikwembu, leswaku a nga tisoli. Xana na wena u dyondze ku endla tano?
XANA WA TISOLA?
9, 10. (a) Ha yini vanhu van’wana va Yehovha va tisola? (b) I yini lexi hoxeke hi ku tshamela ku vilela hi swihoxo swa khale?
9 Xana u tshame u endla swilo leswi u tisolaka sweswi hileswi u swi endleke? Xana u navela onge loko a wu tirhise nkarhi ni matimba ya wena leswaku u endla swilo swa nkoka swinene? Xana u endle nchumu lowu twiseke van’wana ku vava? Kumbe ku ni nchumu wo karhi lowu u navelaka onge loko a wu wu endle hi ndlela leyi hambaneke. Xivutiso hileswaku, Xana u nga endla yini?
10 Vanhu vo tala va karhatekile! Ku tshamela ku karhateka swi vula ku titshikilela, ku vilela, ku tixanisa. Swi vanga ku karhateka lokukulu. Xana ku vilela ku tlhantlha swiphiqo? Nikatsongo! Ku vilela i ku tlanga hi nkarhi ni matimba. Ematshan’weni yo vilela, loko wo endla swo karhi leswinene u nga ha kuma vuyelo lebyinene. U nga kombela ku rivaleriwa eka munhu loyi u n’wi hoxeleke, kumbexana u ringeta ku va na ku rhula na yena. U nga papalata nchumu wihi na wihi lowu ku vangeleke ku endla xihoxo xolexo leswaku u nga ha xi engeti xihoxo xolexo. Hikwalaho, minkarhi yin’wana swi nga ha lava u tiyisela vuyelo bya xihoxo xa wena. Kambe ku vilela hi swihoxo swa khale a swi nge ku pfuni, entiyisweni swi nga endla leswaku u nga swi koti ku tirhela Xikwembu hi ku helela. Naswona ku vilela a swi vuyerisi!
11. (a) Hi fanele hi endla yini loko hi lava leswaku Yehovha a hi kombisa musa ni rirhandzu? (b) Hi ku ya hi Bibele, hi fanele hi endla yini leswaku hi tshika ku tivona nandzu hi swihoxo leswi hi tshameke hi swi endla?
11 Van’wana va vona onge swihoxo leswi va swi endleke i swikulu swinene lerova a va faneriwi hi ku va Xikwembu xi va komba musa. Va vona onge swihoxo swa vona i swikulu ngopfu kumbe onge va endle swihoxo swo tala swinene. Kambe ntiyiso wa mhaka hileswaku, ku nga khathariseki leswi va swi endleke enkarhini lowu hundzeke, va nga hundzuka, va cinca kutani va kombela ku rivaleriwa. (Mint. 3:19) Yehovha a nga va komba musa ni rirhandzu, hilaha a swi kombiseke hakona eka vanhu van’wana vo tala. Yehovha u ta n’wi rivalela hi musa munhu wihi na wihi loyi a titsongahataka, la tshembekaka naswona a tisola eka swidyoho swa yena. Xikwembu xi endle tano eka Yobo, loyi a nga te: “Ndza hundzuka [“tisola,” nhlamuselo ya le hansi ya NW] entshurini ni le nkumeni.” (Yobo 42:6) Bibele yi hi byela leswi hi faneleke hi swi endla leswaku hi tshika ku tivona nandzu hi swihoxo leswi hi tshameke hi swi endla naswona hi va ni ku rhula ka mianakanyo: “Loyi a fihlaka ku tlula nawu kakwe a nge humeleli, kambe loyi a tiphofulaka kutani a tshika, u ta kombiwa tintswalo.” (Swiv. 28:13; Yak. 5:14-16) Hikwalaho, hi nga tiphofula eka Xikwembu, hi khongelela ku rivaleriwa hi xona kutani hi endla leswi hi nga swi kotaka ku kombisa leswaku ha tisola hileswi hi swi endleke. (2 Kor. 7:10, 11) Loko hi endle swilo leswi, Loyi a ‘rivalelaka hi ndlela leyikulu’ u ta hi kombisa tintswalo.—Esa. 55:7.
12. (a) Hi nga xi tekelela njhani xikombiso lexinene xa Davhida loko hi tivona nandzu? (b) Yehovha u tisole hi ndlela yihi naswona ku tiva sweswo swi hi pfuna njhani? (Vona bokisi.)
12 Xikhongelo i ndlela ya matimba leyi Xikwembu xi hi pfunaka ha yona. Davhida u phofule ndlela leyi a khumbekeke ha yona eka xikhongelo xa yena xa ripfumelo lexi hlayisiweke hi ndlela yo saseka eka Tipisalema. (Hlaya Pisalema 32:1-5.) Hilaha Davhida a pfumeleke hakona, ku ringeta ku kandziya ripfalo leri titwaka nandzu a swi n’wi endla a karhateka swinene! Handle ko kanakana a a titwa a karhatekile, a vabya naswona a nga tsakanga hikwalaho ka leswi a nga phofulangiki xidyoho xa yena. I yini lexi endleke Davhida a titwa a rivaleriwile naswona a ntshunxekile? U titwe tano endzhaku ka loko a phofule xidyoho xa yena eka Xikwembu. Yehovha u hlamule swikhongelo swa Davhida kutani a n’wi pfuna leswaku a titwa a antswa ni ku ya emahlweni a endla leswi lulameke. Hilaha ku fanaka, loko u khongela swi huma embilwini, u nga tiyiseka leswaku Yehovha u ta swi yingisela swikhongelo swa wena naswona u ta ku rivalela. Loko swihoxo leswi u tshameke u swi endla swi ku karhata, swi lulamise hilaha u nga kotaka hakona kutani u tshemba xitiyisekiso xa Yehovha xa leswaku u ku rivalerile!—Ps. 86:5.
ANAKANYA HI VUMUNDZUKU
13, 14. (a) I yini lexi hi faneleke hi karhateka swinene ha xona sweswi? (b) I swivutiso swihi leswi nga hi susumetelaka ku kambisisa xiyimo xa hina sweswi?
13 I ntiyiso leswaku hi nga dyondza swo karhi eka swilo leswi endlekeke enkarhini lowu nga hundza, kambe a hi fanelanga hi tshama hi ri karhi hi vilela hi swona. Dzikisa mianakanyo ya wena eka swilo swa sweswi ni swa le nkarhini lowu taka. I yini leswi hi swi endlaka sweswi, kumbe hi tsandzekaka ku swi endla, leswi malembe yo tala ku sukela sweswi hi nga ta navela leswaku loko a hi nga swi endlanga kumbe loko a hi swi endle hi ndlela leyi hambaneke? Xana hi tirhela Xikwembu hi ku tshembeka leswaku hi nga tisoli hi nchumu enkarhini lowu taka?
14 Tanihi leswi nhlomulo lowukulu wu tshinelaka, a hi lavi ku kingindziwa hi swivutiso swo tanihi leswi: ‘Xana a ndzi ta va ndzi endle leswi engetelekeke entirhweni wa Xikwembu? Ha yini ndzi nga phayonanga loko ndzi pfulekeriwe hi nkarhi? I yini lexi a xi ndzi sivela ku va nandza wa vutirheli? Xana ndzi endla leswi ndzi nga swi kotaka leswaku ndzi ambala vumunhu lebyintshwa? Xana ndzi muxaka wa munhu loyi Yehovha a n’wi lavaka emisaveni ya yena leyintshwa?’ Ematshan’weni yo vilela ntsena hi swivutiso leswi leswi tlhontlhaka mianakanyo, hi lava ku swi tirhisela ku tikambisisa kutani hi tiyiseka leswaku hi endlela Yehovha leswi nga ematimbeni ya hina loko hi n’wi tirhela. Loko hi nga endli tano, hi nga ya emahlweni hi hanya hi ndlela leyi nga ta endla leswaku hi tisola swinene.—2 Tim. 2:15.
U NGA TISOLI HI NTIRHO WA WENA WO KWETSIMA
15, 16. (a) Vo tala va titsone yini leswaku va rhangisa ntirho wa Xikwembu evuton’wini bya vona? (b) Ha yini hi nga fanelanga hi tisola hi swilo leswi hi titsoneke swona leswaku hi rhangisa Mfumo?
15 Ku vuriwa yini hi van’wana va n’wina lava mi titsoneke swo karhi leswaku mi ta tirhela Yehovha nkarhi hinkwawo? Kumbexana u tshike ntirho lowu hakelaka mali yo tala kumbe bindzu leswaku u ta hanya vutomi byo olova naswona u va ni nkarhi lowu engetelekeke wo tirhela Yehovha. Kumbexana a wu byi nghenelanga vukati kumbe loko u byi nghenerile, u endle xiboho xa ku nga vi na vana leswaku u ta nghenela ntirho wa nkarhi hinkwawo, lowu loko a wu ri ni vana a wu nga ta kota ku wu endla—ntirho wa le Bethele, ntirho wo aka wa misava hinkwayo, ku va mulanguteri wa xifundzha kumbe ntirho wa vurhumiwa. Xana u fanele u tisola hi swiboho swoleswo swa ku tirhela Yehovha leswi se u dyuhalaka? Xana u fanele u anakanya leswaku a swi nga bohi ku titsona swilo swoleswo kumbe u anakanya leswaku u swi endle hi nkarhi lowu hoxeke? Nikatsongo!
16 U endle swiboho swoleswo hileswi u n’wi rhandzaka swinene Yehovha ni leswi u swi navelaka hi mbilu hinkwayo ku pfuna van’wana lava lavaka ku n’wi tirhela. A wu fanelanga u anakanya leswaku vutomi bya wena a byi ta va byi antswa loko a wu lo endla swilo hi ndlela leyi hambaneke. U nga titwa u enerisekile swinene hi ku tiva leswaku u endle leswi a wu swi tiva leswaku i swinene. U nga tsaka hileswi u endleke leswi u nga swi kotaka leswaku u tirhela Yehovha. A nge swi rivali swilo hinkwaswo leswi u titsoneke swona hikwalaho ka yena. Eka vutomi bya xiviri lebyi nga ta ta, u ta ku hakela hi mikateko leyikulu ku tlula leyi u nga yi anakanyaka!—Ps. 145:16; 1 Tim. 6:19.
NDLELA YO PAPALATA KU TISOLA ENKARHINI LOWU TAKA
17, 18. (a) Hi wihi nawu lowu pfuneke Pawulo leswaku a papalata ku tisola? (b) U tiyimisele yini malunghana ni leswi u tshameke u swi endla, leswi u swi endlaka sweswi ni leswi wa ha ta swi endlaka entirhweni wa Yehovha?
17 I yini leswi Pawulo a swi endleke leswi n’wi pfuneke ku tirhela Xikwembu handle ko tisola? Pawulo u tsarile hilaha swi hundzuluxeriweke hakona eka vuhundzuluxeri bya J. B. Phillips, a ku: “Ndzi siya swa le ndzhaku kutani hi swandla leswi pfulekeke ndzi kongoma eka nchumu wihi na wihi lowu nga emahlweni ka mina leswaku ndzi ta kuma pakani.” (Hlaya Vafilipiya 3:13, 14.) Pawulo a a nga tshameli ku anakanya hi swilo swo biha leswi a swi endleke loko a ha ri xirho xa vukhongeri bya Vayuda. Ku ri na sweswo, u tirhise matimba ya yena hinkwawo leswaku a tshama a tshembekile, leswaku a ta kuma hakelo ya vutomi lebyi nga heriki.
18 Hinkwerhu ka hina hi nga tirhisa nawu lowu kumekaka eka marito ya Pawulo. Ematshan’weni yo vilela hi swilo leswi hi swi endleke enkarhini lowu hundzeke leswi hi nga taka hi nga swi cinci, hi fanele hi dzikisa mianakanyo ya hina eka leswi hi nga swi endlaka sweswi leswaku hi ta kuma mikateko enkarhini lowu taka. Hi nga ha tsandzeka ku swi rivala hi ku helela swihoxo leswi hi tshameke hi swi endla, kambe a hi fanelanga hi tshamela ku tivona nandzu hi swona. Hi nga tshika ku vilela hi swihoxo leswi hi tshameke hi swi endla, hi tirhela Xikwembu hi mbilu hinkwayo sweswi kutani hi anakanya hi vumundzuku lebyi tsakisaka lebyi hi nga ta va na byona!
^ ndzim. 4 Leswi Bibele yi boxaka ko tala leswaku Sawulo u xanise ni vavasati, swi kombisa leswaku va hetisise xiphemu lexikulu eku hangalaseni ka Vukreste hi lembe-xidzana ro sungula, hilaha va endlaka hakona namuntlha.—Ps. 68:11.


text:
DYONDZO 24
Ntirho Wa Hina Lowu Endliwaka eMisaveni Hinkwayo Wu Seketeriwa Njhani Hi Tlhelo Ra Timali?
Nhlengeletano ya hina yi kandziyisa ni ku hangalasa madzana ya timiliyoni ta Tibibele ni minkandziyiso yin’wana lembe ni lembe handle ko hakerisa. Hi aka Tiholo ta Mfumo ni marhavi hi tlhela hi swi khathalela. Hi seketela magidi ya vatirhi va le Bethele ni varhumiwa naswona hi tlhela hi pfuneta laha ku veke ni mhangu. Kambe u nga ha tivutisa leswaku, ‘Xana mali yo endla swilo leswi hinkwaswo yi huma kwihi?’
A hi humesi vukhume kumbe ku lava minhlengo. Hambileswi ku seketela ntirho wa hina wo chumayela swi durhaka, a hi kombeli mali. Eka nkarhi lowu nga tlulaka dzana ra malembe lama hundzeke, nkandziyiso wa hina wa vumbirhi wa magazini wa Xihondzo xo Rindza wu vule leswaku hi tshemba leswaku Yehovha wa hi seketela naswona “a hi nge tshuki hi kombele leswaku vanhu va hi pfuna”—naswona a hi si tshama hi kombela!—Matewu 10:8.
Mintirho ya hina yi seketeriwa hi minyikelo ya ku tirhandzela. Vanhu vo tala va tlangela ntirho wa hina wo dyondzisa Bibele kutani va nyikela leswaku wu hambeta wu endliwa. Hi ku tirhandzela Timbhoni na tona ti nyikela hi nkarhi wa tona, matimba ya tona, mali ni swilo swin’wana leswaku ku endliwa ntirho wa Xikwembu emisaveni hinkwayo. (1 Tikronika 29:9) EHolweni ya Mfumo ni le tinhlengeletanweni ta hina ku ni mabokisi ya minyikelo laha un’wana ni un’wana loyi a navelaka ku nyikela a nyikelaka eka wona. Etindhawini to tala, mali leyi hi yi kumaka yi huma eka swisiwana swo fana ni noni leyi nga xisiwana leyi Yesu a vulavuleke kahle ha yona, leyi yi nga hoxa swimalana swimbirhi swa nsimbi eka vuhlayiselo bya xuma etempeleni. (Luka 21:1-4) Hikwalaho nkarhi na nkarhi un’wana ni un’wana a nga ‘veka swo karhi etlhelo’ leswaku a ta nyikela “hilaha a boheke hakona embilwini yakwe.”—1 Vakorinto 16:2; 2 Vakorinto 9:7.
Ha tshemba leswaku Yehovha u ta hambeta a susumetela timbilu ta lava va lavaka ku n’wi ‘xixima hi swilo swa vona swa nkoka’ eku seketeleni ka ntirho wa Mfumo leswaku ku rhandza ka yena ku ta hetiseka.—Swivuriso 3:9.
I yini lexi endlaka leswaku nhlengeletano ya hina yi hambana ni vukhongeri byin’wana?
Xana minyikelo ya ku tirhandzela leyi nyikeriwaka yi tirhisiwa njhani?
DYONDZA SWO TALA
Vhidiyo: Ndlela Leyi Timbhoni Ta Yehovha Ti Seketelaka Ntirho Wa Tona Hi Timali
Vona ndlela leyi ntirho wu seketeriwaka ha yona ni ndlela leyi minyikelo yi humesiwaka ha yona emisaveni hinkwayo.
Timagazini Ta Hina
Kopa timagazini ta Xihondzo xo Rindza ni Xalamuka!


text:
1Ngako va txi tshuketela Jerusalema, hafuhi ni Bhetfage ni Bhetaniya, mmangoni ka Olivheti, Jesu a to rumela vambidi ka vagondiswa vakwe, 2a txi va gela a txi khene: “Tsulani ka m'ti wule wu ku masoni kwanu. Mbimo yi mi no wulela, mi na ya mana tximbongolana txi di sungilwe, atxi txi si nziko kugadhwa ngu mthu. Txi thukunyuleni mi wuya natxo. 3Ngako mthu wo kari a txi mi wotisa ti to, ‘Mi txi thukunyulela txani’, mi na khanu: ‘Mkoma ngene a txi lavako, a na kuluveta ku txi tshumeta txi wuya kona hawa.’ ” 4Vona va to tsula ve ya mana tximbongolana hahanze, txi di sungilwe masoni ka ditimba, hafuhi ni nzila, se ve txi thukunyula. 5Vathu va va nga titi ho kona hale, va to va wotisa va txi khona: “Mi thukunyulela txani txibongolanetxo kani?” 6Vona va to xamula kota nga ti Jesu a nga va gelisa tona, se ve va leka ve tsula. 7Senikoko, va to neha tximbongolana ka Jesu; ve kapekela tinguwo tawe txitimwi ka txona, se Jesu e txi gadha. 8Vathu vavangi va txi ateta tinguwo tawe ha nzila, vamwane va txi veketela matshanzu awa va nga ti gangete tithembweni. 9Ava va nga ti thangete masoni kwakwe ni va va nga ti londetela ngu msana, va txi kwangula va txi khona: “Hozana! A na dhumiswe awule a tako ngu ditina da Mkoma! 10Wu katekile Mfumo wu wu tako wa tate wathu Dhavhidha. Hozana txitimwi ka txitimwi nzumani!” 11Se Jesu a to wulela Jerusalema ni mu Dithepeleni. Ngako a di rumarumile sotshe, ni kuwa kambe di nga ti swite, a to huma e ya Bhetaniya kumweko ni va digumi ni vambidi. 12Mangwanani ka kona, ngako va txi huma ngu Bhetaniya, ene a to pfa nzala. 13Ngako a txi wona, a di kule, mndonga wa mxanvu, awu wu ku ni mazokoro, a to hambuka e ya wona ku mwendo a nga mana txo maha ka wona, aniko ngako a di hokile ka wona, kha mana txilo hahanze ka ona mazokoro dwe, ngukuva i nga ti singa mbimo ya maxanvu. 14Jesu se a txi khene ka wona: “Kukhukhela konkuwa, ku nga ve ni mthu wu a dyako mihando yako kala kupinduka.” Vagondiswa vakwe va ti ti pfa. 15Se ve hoka Jerusalema. Kutingako Jesu a di wulete Dithepeleni, a to khata kutovela ava va nga ti xavisa ni va va nga ti xava Dithepeleni. A to khubhunyeta timeza ta vatxitxi va male ni sikalo sa vaxavisi va situvane. 16Se a ti si tumeleli mthu kutshawunyeta Dithepele a di rwate somaha. 17Se a to va gondisa a txi khene kwawe: “Ina kha ka bhalwa ti to: ‘Nyumba yangu yi na dhanwa ku i nyumba ya kukhongela ka otshe matiko?’ Kasi anu mi yi maha mkele wa makhokhokho.” 18Kambe vaphaxeli va hombe ni vabhali, ngako ve mu pfa na a txi womba tiya, va to lava marindi ya tiya va no mu dayisa tona, kambe va to mu thava, ngukuva dibutho dotshe di ti xamala ngu kugondisa kwakwe. 19Kutingako di di swite, a to huma didhoropani. 20Ni mixo, ngako va txi pinda, va to wona mndonga wa mxanvu wu di womile wotshe, kukhukhela mikulutini. 21Pedro a txi alakanya a txi khene kwakwe: “Mgondisi, wona mndonga wuwa wa mxanvu, u nga wu ruketela, wu womile.” 22Jesu a to xamula a txi khene kwawe: “Vanani ni likholo ka Txizimu! 23Kha ditshuri ni khani kwanu: mmwane ni mmwane a no womba ka txitunga txiya, atxi: ‘Khukha u ya ti rinza lineneni’, na a si kanakani mbiluni kwakwe, kambe a txi kholwa ti ta ku ati a ti wombako ti na maheka, a na mahelwa tona. 24Ngu konaho ni khani kwanu: Sotshe si mi si kombelako ngu kukhongela, tumelani ti ta ku mi si amukete, si na va sanu. 25Kungako mi txi ema mi khongela, divalelani wu mi ku ni mhaka nayo, ti to nene Tate wanu wu a ku nzumani, e mi divalela kuwonha kwanu. [ 26Aniko, ngako mi si divaleli vamwane, nene Tate wanu wu a ku nzumani, kha na mbi divalela sihoxo sanu.”] 27Se va to engeta ve ya Jerusalema. Kutingako va txi tsimbilatsimbila amu Dithepeleni, vaphaxeli va hombe ni vabhali ni madhota va to ta kwakwe, 28va ta mu wotisa, va txi: “I mtamo muni u mahako ngu wona tiya kani? Mwendo i mani a nga ku ninga mtamo wa kumaha tiya kani?” 29Jesu a to va xamula a txi khene: “Anani ni na mi wotisa mhaka yimweyo. Ni xamuleni, se nani ni na mi gela amuwa wu tako ngu kona mtamo wuwa ni mahako ngu wona atiya. 30Mtamo wa kubhabhatisa ka Johane wu ta ngu nzumani mwendo wu ta ngu ka vathu? Ni xamuleni.” 31Vona va to wombawomba ngu txawe va txi: “Hi txi khathu wu ta ngu nzumani, a na khene: ‘Ngu ku txani mi nga mbi kholwa kwakwe kani?’ 32Aniko, ngako hi txi khathu: ‘Wu ta ngu ka vathu...!’ ”Va ti thava vathu, nguko votshe va ti khona Johane hakunene i mprofeti. 33Se va to mu xamula Jesu va txi khona: “Kha hi ti zivi.” Konaho Jesu a to xamula, a txi khene kwawe: “Nanani kha ni na mbi mi gela mtamo wu ni mahako ngu wona atiya.”
Copyright
Learn More


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Tipisalema 89:1-52
Maskili. Ya Ethani lowa ka Ezara.+89 Ndzi ta yimbelela hi swikombiso swa Yehovha swa musa wa rirhandzu, hilaha kunga riki na makumu.+Ndzi ta tivisa ku tshembeka ka wena hi nomu wa mina eka xitukulwana xin’wana ku ya eka xitukulwana xin’wana.+2 Hikuva ndzi te: “Musa wa rirhandzu wu ta tshama wu akiwile hilaha ku nga riki na makumu;+Loko ku ri matilo, u veka ku tshembeka ka wena ku simekiwe ku tiya eka wona.”+3 “Ndzi endle ntwanano eka muhlawuriwa wa mina;+Ndzi hlambanyile eka Davhida nandza wa mina,+4 ‘Ndzi ta simeka mbewu+ ya wena hilaha ku nga riki na makumu,Naswona ndzi ta aka xiluvelo+ xa wena ku suka eka xitukulwana xin’wana ku ya eka xitukulwana xin’wana.’” Se′lah.5 Ni matilo ma ta dzunisa xiendlo xa wena xo hlamarisa, Wena Yehovha,+Ina, ku tshembeka ka wena enhlengeletanweni ya vakwetsimi.6 Hikuva i mani exibakabakeni la nga fanisiwaka na Yehovha?+I mani la nga fanaka na Yehovha exikarhi ka vana va Xikwembu?+7 Xikwembu xi fanele xi xiximiwa exikarhi ka ntlawa lowukulu wa vakwetsimi;+I xikulu naswona xa chaviseka ehenhla ka hinkwavo lava va xi rhendzeleke.+8 Oho Yehovha Xikwembu xa mavuthu,+I mani la nga ni matimba ku fana na wena, Wena Yah?+Ku tshembeka ka wena ku ku rhendzerile.+9 U fuma ehenhla ka ku kukumuka ka lwandle;+Loko ri tlakusa magandlati ya rona, wena wa ri rhulisa.+10 Wena u pfotlose Rahava,+ ku fana ni munhu la dlayiweke.+U hangalase valala va wena hi ntamu wa voko ra wena.+11 Tilo i ra wena,+ ni misava i ya wena;+Tiko leri noneke ni leswi swi taleke eka rona+—wena u swi simekile.+12 N’walungu ni dzonga—wena u swi tumbuluxile;+Taboro+ na Herimoni+—ti huwelela vito ra wena hi ku tsaka.+13 Voko leri nga ni matimba i ra wena,+Voko ra wena ri ni ntamu,+Voko ra wena ra xinene ri tlakusiwile.+14 Ku lulama ni vuavanyisi i ndhawu ya xiluvelo xa wena;+Musa wa rirhandzu ni ntiyiso swi ta emahlweni ka xikandza xa wena.+15 Va tsaka vanhu lava tivaka ku huwelela ka ku tsaka.+Oho Yehovha, va hambeta va famba hi ku landza ku vonakala ka xikandza xa wena.+16 Va tsaka siku hinkwaro evitweni ra wena+Naswona va tlakusiwa hi ku lulama ka wena.+17 Hikuva wena u ku saseka ka ntamu wa vona;+Naswona nanga ya hina yi tlakusiwa hi vunene bya wena.+18 Hikuva xitlhangu xa hina i xa Yehovha,+Ni hosi ya hina i ya Mukwetsimi wa Israyele.+19 Hi nkarhi wolowo u vulavule hi xivono eka lavo tshembeka va wena,+Kutani u te:“Ndzi langutele mpfuno eka lowa matimba;+Ndzi tlakuse muhlawuriwa exikarhi ka vanhu.+20 Ndzi kume Davhida nandza wa mina;+Ndzi n’wi tote hi mafurha ya mina yo kwetsima,+21 Loyi voko ra mina ri nga ta tiya ha yena,+Loyi voko ra mina ri nga ta n’wi tiyisa.+22 A nga kona nala la nga ta n’wi sindzisa,+Hambi ku ri n’wana wihi ni wihi la nga lulamangiki la nga ta n’wi xanisa.+23 Ndzi pfotlose swirha swa yena emahlweni ka yena,+Lava n’wi vengaka swinene a ndzi hambeta ndzi va ba.+24 Ku tshembeka ka mina ni musa wa mina wa rirhandzu swi le ka yena,+Naswona nanga ya yena yi tlakusiwile evitweni ra mina.+25 Ndzi veke voko rakwe elwandle+Ni voko rakwe ra xinene emilambyeni.+26 Yena u ndzi huwelerile, ‘U Tata wa mina,+Xikwembu+ xa mina ni Ribye ra mina ra ku ponisiwa.’+27 Ndzi ta tlhela ndzi n’wi veka a va mativula,+A va la tlakukeke eka tihosi ta misava.+28 Ndzi ta hlayisa musa wa mina wa rirhandzu eka yena hilaha ku nga riki na makumu,+Ntwanano wa mina wu ta va ku tshembeka eka yena.+29 Kunene ndzi ta veka mbewu ya yena hi masiku+Ni xiluvelo xakwe tanihi masiku ya tilo.+30 Loko vana vakwe va siya nawu wa mina+Naswona va nga fambi hi swiboho swa mina swa vuavanyisi,+31 Loko va nyamisa milawu ya minaNaswona va nga swi hlayisi swileriso swa mina,32 Ndzi fanele ndzi yisa nyingiso wa mina hi nhonga+ eka ku tlula ka vona nawuNi le xidyohweni xa vona hi minkhavi.+33 Kambe musa wa mina wa rirhandzu a ndzi nge wu susi eka yena,+Hambi ku ri ku vonaka ndzi ri ni vunwa malunghana ni ku tshembeka ka mina.+34 A ndzi nge wu nyamisi ntwanano wa mina,+Ni rito leri humaka enon’wini wa mina a ndzi nge ri hundzuli.+35 Loko se ndzi hlambanyile hi vukwetsimi bya mina,+Davhida a ndzi nge n’wi byeli mavunwa.+36 Mbewu ya yena yi ta tshama hilaha ku nga riki na makumu,+Ni xiluvelo xakwe xi ta fana ni dyambu emahlweni ka mina.+37 Xi ta simekiwa xi tiya hilaha ku nga riki na makumu,Ku fana ni mbhoni yo tshembeka exibakabakeni.” Se′lah.38 Kambe wena—u cukumetile naswona u hambeta u nyenya;+U hlundzukele mutotiwa wa wena.+39 U tlule ntwanano wa nandza wa wena;U nyamise xidlodlo xakwe emisaveni.+40 U mbundzumuxe matshanga yakwe ya maribye hinkwawo;+U onhe marhangu ya yena.+41 Hinkwavo lava hundzaka hi ndlela va n’wi phangerile;+U ve ndzhukano eka vaakelani vakwe.+42 U tlakuse voko ra xinene ra swirha swa yena;+U endle leswaku valala va yena hinkwavo va tsaka.+43 Ku tlula kwalaho, u teke tlhari ra yena ri ri xirha,+Naswona u endle leswaku a nga yimi a tiyile enyimpini.+44 U endle leswaku ku vangama kakwe ku hela,+Xiluvelo xakwe u xi lahlele emisaveni.+45 U komise masiku ya vuntshwa bya yena;U n’wi tsondzele hi tingana.+Se′lah.46 Oho Yehovha, xana u ta titumbeta ku fikela rini? Nkarhi hinkwawo?+Xana vukarhi bya wena byi ta hambeta byi pfurha ku fana ni ndzilo?+47 Tsundzuka leswaku i khale swinene ndzi hanya.+Xana u va tumbuluxele swa hava vana va vanhu?+48 Hi wihi munhu la tiyeke emirini, la hanyaka, la nga ta ka a nga fi?+Xana a nga wu ponisa moya-xiviri wakwe evokweni ra Sheol?+Se′lah.49 Swi kwihi swiendlo swa wena swo sungula swa musa wa rirhandzu, Wena Yehovha,Leswi u swi hlambanyeleke Davhida hi ku tshembeka ka wena?+50 Oho Yehovha, tsundzuka ndzhukano lowu nga ehenhla ka malandza ya wena,+Ndzhukano lowu ndzi wu rhwaleke exifuveni xa mina, wa vanhu hinkwavo vo tala,+51 Ndlela leyi valala va wena va rhukaneke ha yona, Wena Yehovha,+Ndlela leyi va rhukaneke mikondzo ya mutotiwa wa wena ha yona.+52 Yehovha a a dzunisiwe hilaha ku nga riki na makumu. Amen, Amen.+


text:
XIENGETELO
Ndlela Leyi Vito Ra Xikwembu Ri Tirhisiwaka Ha Yona Ni Nhlamuselo Ya Rona
XANA Pisalema 83:18 yi hundzuluxeriwe njhani eBibeleni ya wena? EBibeleni leyi vuriwaka Vuhundzuluxeri Bya Misava Leyintshwa Bya Matsalwa Yo Kwetsima yi hundzuluxeriwe hi ndlela leyi: “Leswaku vanhu va ta swi tiva leswaku wena loyi vito ra wena u nga Yehovha, wena u ri wexe u La nge Henhla-henhla emisaveni hinkwayo.” Tibibele to talanyana ti hundzuluxele ndzimana leyi hi ndlela leyi fanaka ni leyi. Hambiswiritano, vahundzuluxeri vo tala va susa vito leri nge Yehovha va ri siva hi swithopo swo fana na “Hosi” kumbe “La Nga Riki Na Makumu.” I yini lexi faneleke xi tsariwa eka ndzimana leyi? Xana i xithopo kumbe i vito leri nge Yehovha?
Ndzimana leyi yi vulavula hi vito. Eka ririmi ro sungula ra Xiheveru, leri Bibele yi hundzuluxeriweke yi suka eka rona, ku tsariwe vito ro hlawuleka endzimaneni leyi. Ri peletiwe hi tinhlanga ta Xiheveru ku nga יהוה (YHWH). Hi Xitsonga, vito leri ri vitaniwa “Yehovha.” Xana vito leri ri humelela ntsena eka ndzimana yin’we ya Bibele? Doo! Eka Matsalwa yo sungula ya Xiheveru, ri humelela kwalomu ka 7 000!
Xana vito ra Xikwembu i ra nkoka ku fikela kwihi? Anakanya hi xikhongelo lexi nga xikombiso, lexi vuriweke hi Yesu Kreste. Marito ya xona yo sungula ma ri: “Tata wa hina la nge matilweni, vito ra wena a ri kwetsimisiwe.” (Matewu 6:9) Endzhakunyana Yesu u khongele Xikwembu a ku: “Tatana, vangamisa vito ra wena.” Xikwembu xi hlamule xi ri tilweni xi ku: “Ndzi ri vangamisile naswona ndzi ta tlhela ndzi ri vangamisa.” (Yohane 12:28) Swi le rivaleni leswaku vito ra Xikwembu i ra nkoka swinene. Kutani, ha yini vahundzuluxeri van’wana va suse vito leri loko va hundzuluxela Bibele kutani va ri siva hi swithopo?
Ku vonaka ku ri ni swivangelo swimbirhi leswi va vhikaka ha swona. Xo sungula, vo tala va vula leswaku vito rero a ri fanelanga ri tirhisiwa hikuva namuntlha a yi tiviwi ndlela leyi a ri vitaniwa ha yona eku sunguleni. Xiheveru xa khale a xi tsariwa xi nga ri na switwari. Hikwalaho, a nga kona loyi a nga vulaka hi ku kongoma leswaku vanhu va khale va le Bibeleni a va ti vitanisa ku yini tinhlanga leti nge YHWH. Kambe, xana sweswo swi vula leswaku a hi fanelanga hi tirhisa vito ra Xikwembu? Swi nga ha endleka leswaku enkarhini wa Bibele, vito ra Yesu a ri vitaniwa Yeshua kumbexana Yehoshua—a nga kona la swi tivaka. Hambiswiritano, vanhu vo hambana-hambana emisaveni namuntlha va vitana vito ra Yesu hi tindlela leti nga faniki, va ri vita hi ndlela leyi tolovelekeke hi ririmi ra rikwavo. A va tshiki ku ri tirhisa hikwalaho ka leswi va nga swi tiviki leswaku a ri vitanisiwa ku yini eka lembe-xidzana ro sungula. Hilaha ku fanaka, loko wo endzela etikweni rimbe, u ta kuma leswaku vito ra wena ri vitaniwa hi ndlela leyi u nga yi tolovelangiki hi ririmi ra kona. Hikwalaho, mhaka ya ku ala ku tirhisa vito ra Xikwembu hileswi hi nga tiyisekiki hi mavitanelo ya rona ya khale, a yi twali.
Xivangelo xa vumbirhi lexi vahundzuluxeri va vhikaka hi xona loko va susa vito ra Xikwembu eTibibeleni xi fambisana ni ndhavuko wa khale wa Vayuda. Vo tala va pfumela leswaku vito ra Xikwembu a ri fanelanga ri vuriwa. Swi le rivaleni leswaku xivangelo xexo i ku tirhisiwa ka nawu wa Bibele hi ndlela leyi hoxeke, ku nga nawu lowu nge: “U nga tshuki u khoma vito ra Yehovha Xikwembu xa wena hi ndlela leyi nga pfuniki nchumu, hikuva Yehovha a nge tshiki ku xupula la khomaka vito rakwe hi ndlela leyi nga pfuniki nchumu.”—Eksoda 20:7.
Nawu lowu wu yirisa ku tirhisa vito ra Xikwembu hi ndlela leyi hoxeke. Kambe, xana wu yirisa ku tirhisiwa ka vito ra xona hi ndlela leyi xiximekaka? Nikatsongo! Vatsari va Bibele ya Xiheveru (“Testamente Ya Khale”) hinkwavo a va ri vavanuna lava tshembekeke, lava a va hanya hi Nawu lowu Xikwembu xi wu nyikeke Vaisrayele va khale. Kambe, hakanyingi a va tirhisa vito ra Xikwembu. Hi xikombiso, va ri tirhise ko tala eka tipisalema leti a ti yimbeleriwa hi mintshungu ya vagandzeri va Xikwembu. Yehovha Xikwembu u kale a lerisa vagandzeri va yena leswaku va vitana vito ra yena, kutani lava tshembekaka va endle tano. (Yuwele 2:32; Mintirho 2:21) Hikwalaho, Vakreste namuntlha a va kanakani ku tirhisa vito ra Xikwembu hi ndlela ya xichavo, hilaha Yesu a endleke hakona.—Yohane 17:26.
Vahundzuluxeri va Bibele va endla xihoxo lexikulu hi ku susa vito ra Xikwembu va ri siva hi swithopo. Va endla leswaku Xikwembu xi nga tiveki naswona xi vonaka xi nga ri xa xiviri, kasi Bibele yi khutaza vanhu leswaku va va ni “xinakulobye na Yehovha.” (Pisalema 25:14) Anakanya hi munhu la nga munghana wa wena lonkulu. Xana a mi ta va vanghana lavakulu loko a wu nga ri tivi vito ra yena? Swi tano ni hi Xikwembu, loko vanhu va nga tivisiwi vito ra xona, leri nge Yehovha, xana va ta swi kotisa ku yini ku aka vuxaka lebyikulu na xona? Ku tlula kwalaho, loko vanhu va nga ri tirhisi vito ra Xikwembu, a va swi koti ni ku tiva nhlamuselo ya rona ya nkoka. Xana vito ra Xikwembu ri vula yini?
Xikwembu hi xoxe xi hlamusele leswi vito ra xona ri vulaka swona, eka Muxe, nandza wa xona wo tshembeka. Loko Muxe a vutise Xikwembu vito ra xona, Yehovha u hlamule a ku: “Ndzi ta tikombisa ndzi ri lexi ndzi nga ta tikombisa ndzi ri xona.” (Eksoda 3:14) Vuhundzuluxeri bya Rotherham, byi ri: “Ndzi ta va lexi ndzi rhandzaka ku va xona.” Leswi vulaka leswaku Yehovha a nga va xin’wana ni xin’wana lexi a lavaka ku va xona leswaku a hetisisa swikongomelo swa yena.
A hi nge u kota ku va xin’wana ni xin’wana lexi u lavaka ku va xona! Xana u nga va endlela yini vanghana va wena? Loko un’wana wa vona o vabyela ku fa, u nga va dokodela u n’wi tshungula. Loko un’wana a pfumala mali, u nga n’wi pfuna hi ku n’wi nyika mali. Kambe, ntiyiso hi leswaku a wu na wona matimba yo endla swilo swo tano. Hinkwerhu a hi na wona. Loko u ri karhi u dyondza Bibele, u ta hlamala ndlela leyi Yehovha a kotaka ku va xin’wana ni xin’wana lexi a lavaka ku va xona leswaku a hetisisa switshembiso swa yena. Naswona u tsakela ku tirhisa matimba ya yena leswaku a pfuna lava n’wi rhandzaka. (2 Tikronika 16:9) Vanhu lava nga ri tiviki vito ra Xikwembu a va swi koti ku tiva timfanelo leti letinene ta vumunhu bya Yehovha.
Handle ko tipfinyinga, vito ra Yehovha ri fanele ri tsariwa eBibeleni. Ku tiva leswi ri vulaka swona ni ku ri tirhisa hi ku ntshunxeka loko hi n’wi gandzela swi ta hi pfuna swinene leswaku hi tshinela eka Yehovha, Tata wa hina wa le tilweni. *
^ ndzim. 3 Leswaku u kuma rungula leri engetelekeke hi vito ra Xikwembu, leswi ri vulaka swona ni swivangelo swo ri tirhisa evugandzerini, vona broxara leyi nge Vito Ra Xikwembu Leri Nga Ta Tshama Hi Masiku, leyi kandziyisiweke hi Timbhoni ta Yehovha.
DYONDZA SWO TALA
Xana Xikwembu Xi Ni Vito?
Xikwembu xi ni swithopo swo tala, swo tanihi lexi nge Lowa Matimba Hinkwawo, Muvumbi ni lexi nge Hosi. Kambe vito ra xona ri tirhisiwa minkarhi ya kwalomu ka 7 000 eBibeleni.


text:
NDZIMA 14
Ku Seketela Hulumendhe Ya Xikwembu Ntsena Hi Ku Tshembeka
1, 2. (a) Hi wihi nawu lowu kongomiseke valandzeri va Yesu ku ta fikela enkarhini wa hina? (b) Xana valala va ringete njhani ku hi hlula naswona ku ve ni vuyelo byihi?
YESU u yime emahlweni ka Pilato, muavanyisi lonkulu swinene wa tiko ra Yuda naswona u vule nawu lowu kongomiseke valandzeri Vakwe va ntiyiso ku ta fikela enkarhini wa hina. U te: “Mfumo wa mina a hi xiphemu xa misava leyi. Loko Mfumo wa mina a wu ri xiphemu xa misava leyi, valanguteri va mina a va ta va va lwile leswaku ndzi nga nyiketiwi eka Vayuda. Kambe, hilaha swi nga hakona, Mfumo wa mina a wu humi exihlobyeni lexi.” (Yoh. 18:
2 Endzhaku ka loko Mfumo wu simekiwile hi 1914, mavuthu man’wana lama nga na matimba swinene ematin’wini ma ringete ku herisa vanhu va Xikwembu. Kambe ku hava ni rin’we leri hi hluleke. Tihulumendhe to tala ni mintlawa ya tipolitiki yi ringete ku hi sindzisa leswaku hi yi seketela enyimpini. Kambe yi be hansi. Namuntlha, vanhu lava fumiwaka hi Mfumo va kumeka ematikweni hinkwawo. Hambiswiritano, hi ni vun’we ni vamakwerhu va xiviri emisaveni hinkwayo, a hi katseki hi ku helela eka timhaka ta tipolitiki ta misava. Vun’we bya hina byi nyikela vumbhoni lebyi khorwisaka bya leswaku Mfumo wa Xikwembu wa fuma nileswaku Hosi Yesu Kreste u ya emahlweni a kongomisa, a tengisa ni ku sirhelela vanhu lava fumiwaka hi yena. Kambisisa ndlela leyi a swi endleke ha yona sweswo kutani u xiya ku hlula kun’wana ka le nawini loku tiyisaka ripfumelo loku a hi nyikeke kona loko hi ri karhi hi hambeta hi nga vi “xiphemu xa misava.”
Mhaka Leyi Veke Ya Nkoka
3, 4. (a) I swiendlakalo swihi leswi veke kona hi nkarhi wa ku velekiwa ka Mfumo? (b) Xana vanhu va Xikwembu a va yi twisisa hi ku helela mhaka ya ku nga katseki enyimpini? Hlamusela.
3 Endzhaku ka ku velekiwa ka Mfumo, ku tlhekeke nyimpi etilweni kutani Sathana a lahleriwa emisaveni. (Hlaya Nhlavutelo 12:
4 Hi xikombiso, Vholumo ya Vutsevu ya ntlhandlamano wa tibuku ta Millennial Dawn, * leyi kandziyisiweke hi 1904, yi khutaze Vakreste ku papalata ku katseka enyimpini. Hambiswiritano, yi vule leswaku loko Mukreste a sindzisiwa ku ya enyimpini, u fanele a tikarhatela ku kuma ntirho wun’wana lowu nga katsiki ku lwa enyimpini. Loko sweswo swi nga koteki kutani a rhumeriwa enyimpini, u fanele a tiyiseka leswaku a nga dlayi. Loko a vulavula hi xiyimo xa le nkarhini wolowo, Herbert Senior, loyi a a tshama eBritain naswona a khuvuriweke hi 1905, u te: “Vamakwerhu a va pfilunganyekile swinene naswona a ku ri hava nkongomiso lowu nga erivaleni wa loko ku ri hileswaku a swi fanerile ku nghenela vusocha kambe u tirha ntirho lowu nga katsiki ku lwa.”
5. Xana Xihondzo xo Rindza xa September 1, 1915, xi sungule ku tengisa matwisiselo ya hina hi ndlela yihi?
5 Hambiswiritano, Xihondzo xo Rindza xa September 1, 1915, xi sungule ku tengisa matwisiselo ya hina emhakeni leyi. Malunghana ni swibumabumelo leswi tsariweke eka buku leyi nge Studies in the Scriptures, yi te: “Ha tivutisa loko ku ri hileswaku ku nghenela vusocha leswaku u endla ntirho lowu nga katsiki ku lwa swi nga lwisani ni milawu ya Vukreste.” Kambe ku vuriwa yini loko Mukreste a xungetiwa ku duvuriwa loko a ala ku ambala yunifomo ni ku endla ntirho wa vusocha? Xihloko xi te: “Xana swi ta va swi bihile ku duvuriwa hikwalaho ko tshembeka eka Hosana ya ku Rhula ni ku ala ku nga yingisi xileriso xa Yona ku tlula ku duvuriwa loko u ri karhi u tirhela tihosi ta misava leyi naswona entiyisweni u ti seketela kutani u landzula tidyondzo ta Hosi ya hina ya le Tilweni? Eka mixaka leyimbirhi ya ku fa hi nga tsakela lowo sungula, ku nga ku fa hikwalaho ko tshembeka eka Hosi ya hina ya le Tilweni.” Ku nga khathariseki marito wolawo lama nga ni ntikelo, xihloko xexo xi gimete hi ku vula leswi: “A hi sindzisi leswaku ku landzeriwa ndlela leyi. Kambe ho ringanyeta ntsena.”
6. I yini leswi u swi dyondzeke eka xikombiso xa Makwerhu Herbert Senior?
6 Vamakwerhu van’wana va swi twisise kahle leswaku ku katseka enyimpini a swi hoxile kutani a va tiyimisele ku langutana ni vuyelo. Herbert Senior, loyi a tshahiweke eku sunguleni, u te: “Eka mina a ku nga ri na ku hambana exikarhi ka ku chicha tikulu exikepeni [ku nga ntirho lowu nga katsiki ku lwa] ni ku hoxa tikulu teto endzeni ka xibamu leswaku xi lunghekela ku duvula.” (Luka 16:
7. Loko ku tlhekeka Nyimpi ya Vumbirhi ya Misava, i yini leswi vanhu va Xikwembu se a va swi twisisa kahle?
7 Loko ku tlhekeka Nyimpi ya Vumbirhi ya Misava, vanhu va Yehovha hinkwavo se a va swi twisisa kahle leswi swi vulaka swona ku nga katseki enyimpini ni leswi a swi laveka loko va lava ku landzela xikombiso xa Yesu. (Mat. 26:
Ku Xungetiwa Hi “Nambu” Wa Nkaneto
8, 9. Xana vuprofeta bya muapostola Yohane byi hetiseke njhani?
8 Muapostola Yohane u profete leswaku endzhaku ka ku velekiwa ka Mfumo hi 1914, dragona, ku nga Sathana Diyavulosi, a yi ta ringeta ku herisa vaseketeri va Mfumo wa Xikwembu hi ku kampfula nambu wo fanekisela enon’wini wa yona. * (Hlaya Nhlavutelo 12:
9 Diyavulosi ni vanhu vakwe a va kunguhate ku herisa vutshembeki bya vanhu lava fumiwaka hi Mfumo ku nga khathariseki laha va tshamaka kona. Etikweni hinkwaro ra Afrika, Yuropa ni le United States, va yisiwe etihubyeni ni le ka ntlawa wa vanhu lava endlaka xiboho xa loko mubohiwa a fanele a ntshunxiwa a nga si heta xigwevo xakwe. Hikwalaho ka ku tiyimisela ka vona ku nga katseki enyimpini, va yisiwe ekhotsweni, va biwa ni ku siyiwa va lamarile. Le Jarimani, vanhu va Xikwembu va langutane ni ntshikilelo lowukulu hikwalaho ko ala ku losa Hitler kumbe ku ya enyimpini. Ku ringanyetiwa leswaku vanhu va 6 000 va pfaleriwe ekhotsweni hi nkarhi wa ku fuma ka Manazi naswona Timbhoni to tlula 1 600 ta le Jarimani ni leti nga riki ta le Jarimani ti dlayiwile hi vaxanisi va tona. Hambiswiritano, Diyavulosi a nga swi kotanga ku vavisa vanhu va Xikwembu hilaha ku nga heriki.
“Misava” Yi Mita “Nambu”
10. Xana “misava” yi fanekisela yini naswona yi va pfune njhani vanhu va Xikwembu?
10 Vuprofeta lebyi tsariweke hi muapostola Yohane byi kombise leswaku “misava,” ku nga elemente ya fambiselo leri twisisekaka swinene, a yi ta mita “nambu” wa nxaniso, leswi nga ta pfuna vanhu va Xikwembu. Xana xiphemu xexo xa vuprofeta xi hetiseke njhani? Eka makume ya malembe endzhaku ka Nyimpi ya Vumbirhi ya Misava, hakanyingi “misava” yi pfune vaseketeri lava tshembekaka va Mfumo wa Mesiya. (Hlaya Nhlavutelo 12:
11, 12. Hi tihi timhaka leti Makwerhu Sicurella na Makwerhu Thlimmenos va langutaneke na tona naswona ku ve ni vuyelo byihi?
11 United States. Anthony Sicurella a a ri un’wana wa vana va tsevu lava kurisiweke hi vatswari lava nga Timbhoni. Loko a ri ni malembe ya 15, u khuvuriwile. Loko a va ni malembe ya 21, u tivise huvo ya vusocha leswaku yena i Mbhoni ya Yehovha. Endzhakunyana ka malembe mambirhi hi 1950, u endle xikombelo xa ku va a nga yi enyimpini hileswi ripfalo rakwe ri nga n’wi pfumeleriki. Hambileswi xiviko xi kombisaka leswaku Ndzawulo ya Mfumo ya Vulavisisi a yi kumanga nchumu xo biha eka yena, Ndzawulo ya Vululami yi xi bakanyele etlhelo xikombelo xakwe. Endzhaku ko ya ehubyeni ko hlayanyana, Huvo leyi Tlakukeke ya le United States yi yingisele nandzu wa Makwerhu Sicurella kutani yi cinca xiboho lexi endliweke hi huvo leyitsongo kutani yi yima na Makwerhu Sicurella. Sweswo swi pfune vaaka-tiko van’wana va le United States lava aleke ku ya entirhweni wa vusocha hileswi ripfalo ra vona ri nga va pfumeleriki.
12 Greece. Hi 1983, Iakovos Thlimmenos u voniwe nandzu hikwalaho ko ala ku ambala yunifomo ya vusocha kutani a gweviwa ku tshama ekhotsweni. Endzhaku ka loko a ntshunxiwile, u endle xikombelo xo va n’watinkota, kambe xikombelo xakwe xi bakanyeriwe etlhelo hileswi a a ri ni rhekhodo ya vugevenga. U yise mhaka yoleyo ehubyeni kambe endzhaku ka loko tihuvo ta le Greece ti nga yimanga na xona xikombelo xakwe, u hundzisele xikombelo xakwe eka Huvo ya Yuropa ya Timfanelo ta Vanhu. Hi 2000, Huvo ya Yuropa ya Timfanelo ta Vanhu, leyi nga ni vaavanyisi va 17 yi yime ni xikombelo xakwe, yi endla xiboho xo herisa xihlawuhlawu. Emahlweni ka kwalaho, vamakwerhu vo tlula 3 500 va le Greece a va ri ni tirhekhodo ta vugevenga hikwalaho ko pfaleriwa hileswi va nga katsekiki enyimpini. Endzhaku ka xiboho lexi lexinene lexi endliweke hi huvo, tiko ra Greece ri humese nawu wo herisa milandzu yihi ni yihi ya vugevenga leyi vamakwerhu volavo a va hehliwa ha yona. Nakambe, nawu lowu nyikaka vaaki hinkwavo va le Greece mfanelo yo endlela vaaki ntirho wun’wana lowu hambaneke, lowu a wa ha ku humesiwa eka malembe ma nga ri mangani emahlweni ka kwalaho, wu tlhele wu pfuxetiwa hi Vumbiwa bya le Greece.
13, 14. Hi tihi tidyondzo leti u vonaka onge hi nga ti dyondza eka nandzu wa Ivailo Stefanov ni wa Vahan Bayatyan?
13 Bulgaria. Hi 1994, Ivailo Stefanov a a ri ni malembe ya 19 loko a yisiwa evusocheni. U ale ku ya evusocheni kumbe ku endla mintirho leyi nga katsiki ku lwa leyi kongomisiwaka hi masocha. U gweviwe ku tshama tin’hweti ta 18 ekhotsweni kambe u lwisane ni xiboho xexo hikwalaho ka leswi a ri ni mfanelo ya ku ala ku ya enyimpini hileswi ripfalo rakwe ri nga n’wi pfumeleriki. Eku heteleleni, nandzu wakwe wu hundziseriwe eka Huvo ya Yuropa ya Timfanelo ta Vanhu. Hi 2001, emahlweni ko va nandzu wakwe wu yingiseriwa, Makwerhu Stefanov u byeriwe mhaka leyi tsakisaka. Hulumendhe ya le Bulgaria a yi lo herisa nandzu wa Makwerhu Stefanov ntsena kambe ni ya vaaka-tiko hinkwavo va le Bulgaria lava a va tiyimisele ku endlela vaaki ntirho wun’wana lowu hambaneke lowu nga katsiki ku lwa. *
14 Armenia. Vahan Bayatyan u fanelekele ntirho wa vusocha lowu a wu boha etikweni hi 2001. * U ale ku ya enyimpini hileswi ripfalo rakwe a ri nga n’wi pfumeleli kambe swikombelo swakwe hinkwaswo swo yisa nandzu eka tihuvo swi bakanyeriwe etlhelo. Hi September 2002, u sungule ku tirhela xigwevo xa malembe mambirhi ni hafu, kambe u ntshunxiwe endzhaku ko tirha tin’hweti ta khume ni hafu. Hi nkarhi wolowo, u endle xikombelo eka Huvo ya Yuropa ya Timfanelo ta Vanhu leyi yingiseleke nandzu wakwe. Hambiswiritano, hi October 27, 2009, Huvo a yi yimanga na xona xikombelo xakwe. Xiboho xexo xi vonake ku ri ku hluriwa ka vamakwerhu va le Armenia lava na vona a va langutane ni mhaka yoleyo. Hambiswiritano, Huvo ya Yuropa ya Timfanelo ta Vanhu yi tlhele yi kambisisa nandzu wolowo. Hi July 7, 2011, Huvo yi yime na Vahan Bayatyan. A ku ri ro sungula leswaku Huvo ya Yuropa ya Timfanelo ta Vanhu yi xiya leswaku mfanelo ya ku va munhu a ala ku ya evusocheni hileswi ripfalo rakwe ri nga n’wi pfumeleriki hikwalaho ka tidyondzo ta vukhongeri yi fanele yi sirheleriwa hi ku ya hi mfanelo ya ntshunxeko wa ku vulavula ni ku gandzela. Xiboho xexo lexi endliweke a xi sirheleli ntsena timfanelo ta Timbhoni ta Yehovha kambe ni ta vanhu va madzana ya timiliyoni ematikweni lama nga swirho swa Huvo ya Yuropa. *
Mhaka Ya Minkhuvo Ya Ku Rhandza Tiko
15. Ha yini vanhu va Yehovha va ala ku tlangela minkhuvo ya ku rhandza tiko?
15 Vanhu va Yehovha va tshama va tshembekile eka Mfumo wa Mesiya ku nga ri ntsena hi ku ala ku ya entirhweni wa vusocha kambe ni hi ku ala ku tlangela minkhuvo ya ku rhandza tiko. Ku sukela loko ku tlhekeke Nyimpi ya Vumbirhi ya Misava, moya wa ku rhandza tiko ra rikwavo wu hangalake emisaveni hinkwayo. Vaaki va le matikweni yo tala va boheke ku endla xihlambanyo xa ku tshembeka eka tiko ra rikwavo, ku yimbelela risimu ra rixaka kumbe ku losa mujeko wa tiko. Hambiswiritano, hi tinyiketela eka Yehovha hilaha ku heleleke. (Eks. 20:
16, 17. Hi yihi mhaka leyi Lillian na William va ka Gobitas va langutaneke na yona naswona i yini leswi u swi dyondzeke eka nandzu wa vona?
16 United States. Hi 1940, vaavanyisi va nhungu eka un’we va Huvo leyi Tlakukeke ya Vuavanyisi ya le United States a va yimanga ni Timbhoni ta Yehovha eka nandzu lowu tivekaka tanihi Minersville School District v. Gobitis. Lillian Gobitas, * loyi a ri ni malembe ya 12 ni ndzisana yakwe ya jaha William, loyi a ri ni malembe ya khume, a va lava ku tshama va tshembekile eka Yehovha, kutani va ale ku losa mujeko. Hikwalaho ka sweswo, va hlongoriwe exikolweni. Nandzu wa vona wu yisiwe eka Huvo leyi Tlakukeke ya Vuavanyisi naswona Huvo yi gimete hileswaku xiboho lexi endliweke hi xikolo a xi fambisana ni Nawu wa le United States hikuva xi lava leswaku “tiko ri va ni vun’we.” Sweswo swi vange nxaniso lowukulu. Vana vo tala va Timbhoni va hlongoriwe exikolweni, Timbhoni ti heleriwe hi mintirho ya tona naswona tin’wana to hlayanyana ti langutane ni minhlaselo ya tihanyi ya mintshungu ya vapfukeri. Buku leyi nge The Lustre of Our Country yi vula leswaku “nxaniso lowu veke kona wa Timbhoni ku sukela hi 1941 ku ya fika hi 1943 a wu vangiwa hi ku vengiwa lokukulu ka vukhongeri eka lembe-xidzana ra vu-20 eAmerika.”
17 Ku hlula ka valala va Xikwembu a ku tlhaveriwanga hi dyambu. Hi 1943, Huvo leyi Tlakukeke ya Vuavanyisi yi kambisise nandzu wun’wana lowu fanaka ni nandzu wa Gobitis. Wu tiveka tanihi West Virginia State Board of Education v. Barnette. Hi nkarhi wolowo, Huvo leyi Tlakukeke ya Vuavanyisi yi yime ni Timbhoni ta Yehovha. A ku ri ro sungula ematin’wini ya le United States leswaku Huvo leyi Tlakukeke ya Vuavanyisi yi tlhela yi cinca xiboho xa yona hi ku copeta ka tihlo. Endzhaku ko endla xiboho xexo, nxaniso lowu nga erivaleni wa vanhu va Yehovha eUnited States wu hunguteke swinene. Loko nkarhi wu ri karhi wu famba, timfanelo ta vaaki hinkwavo va le United States ti tekeriwe enhlokweni.
18, 19. I yini leswi Pablo Barros a swi vuleke leswi n’wi pfuneke leswaku a tshama a tiyile naswona xana malandza man’wana ya Yehovha ma nga xi tekelela njhani xikombiso xakwe?
18 Argentina. Pablo loyi a nga ni malembe ya nhungu na Hugo la nga ni malembe ya nkombo lava hinkwavo ka vona va nga va ka Barros, va hlongoriwe exikolweni hi 1976 hikwalaho ko va va nga hlanganyeli eka nkhuvo wo yimisa mujeko. Siku rin’wana nhloko ya xikolo yi susumete Pablo kutani yi n’wi ba nhloko. Yi endle leswaku majaha wolawo ma sala exikolweni ku ringana awara endzhaku ka loko xi humile, yi ringeta ku ma sindzisa leswaku ma hlanganyela eka minkhuvo ya ku rhandza tiko. Loko a tsundzuka maxangu wolawo, Pablo u te: “A ndzi nga ta va ndzi nga swi kotanga ku tiyisela nxaniso wolowo wo tshika vutshembeki bya mina handle ko pfuniwa hi Yehovha.”
19 Loko nandzu wu yisiwa ehubyeni, muavanyisi u seketele xiboho lexi endliweke hi xikolo xo hlongola Pablo na Hugo. Hambiswiritano, nandzu wa vona wu yisiwe eka Huvo leyi Tlakukeke ya Vuavanyisi ya le Argentina. Hi 1979, Huvo yoleyo yi cince xiboho xa huvo leyitsongo hi ku vula leswi: “Nxupulo [ku nga ku hlongoriwa] wu lwisana ni mfanelo ya ku dyondza ya le nawini (Xihloko 14) ni mfanelo ya Xifundzha ya ku tiyisekisa dyondzo ya xikolo xa le hansi (Xihloko 5).” Ku hlula koloko ku vuyerise vana lava nga Timbhoni va kwalomu ka 1 000. Ku hlongoriwa ka vana van’wana ku herisiwile kutani van’wana vo fana na Pablo na Hugo, va tlhele va tsarisiwa hi vuntshwa eswikolweni swa mfumo.
20, 21. Xana nandzu wa Roel na Emily va ka Embralinag wu ri tiyisa njhani ripfumelo ra wena?
20 Philippines. Hi 1990, Roel Embralinag, * loyi a ri ni malembe ya kaye ni sesi wakwe Emily loyi a ri ni malembe ya khume swin’we ni swichudeni swin’wana swa kwalomu ka 66 leswi nga Timbhoni va hlongoriwe exikolweni hileswi va aleke ku losa mujeko. Leonardo loyi a nga tata wa Roel na Emily, u ringete ku vulavurisana ni valawuri va xikolo kambe a nga humelelanga. Loko xiyimo xi ya xi tika, Leonardo u yise xikombelo eka Huvo leyi Tlakukeke ya Vuavanyisi. Leonardo a a nga ri na mali swin’we ni gqweta ro n’wi yimela. Ndyangu wakwe wu khongele eka Yehovha hi mbilu ya wona hinkwayo wu lava nkongomiso. Enkarhini wolowo, vana vakwe a va hlekuriwa ni ku tlhontlhiwa. Leonardo a a vona onge a nge hluli eka nandzu wakwe hikuva a a ri hava vutivi bya swa le nawini.
21 Hi ku famba ka nkarhi, ndyangu wakwe wu yimeriwe hi Felino Ganal, gqweta leri eku sunguleni a ri thoriwe hi yin’wana ya tikhampani ta magqweta yo tshembeka etikweni. Hi nkarhi wa ku tengiwa ka nandzu, Makwerhu Ganal u tshike ntirho wakwe lowu a wu n’wi hakela kutani a va Mbhoni ya Yehovha. Loko nandzu wu yisiwa eka Huvo leyi Tlakukeke ya Vuavanyisi, Huvo yi yime ni Timbhoni swi nga languteriwanga kutani yi herisa mhaka ya ku hlongola vana exikolweni. Nakambe lava ringeteke ku herisa vutshembeki bya vanhu va Xikwembu va we mapa.
Ku Nga Katseki eNyimpini Swi Endla Leswaku Ku Va Ni Vun’we
22, 23. (a) Ha yini hi hlule tinyimpi to tala ta le nawini hi ndlela leyi xiyekaka? (b) Xana vukona bya vamakwerhu emisaveni hinkwayo lava nga ni ku rhula swi nyikela vumbhoni byihi?
22 Ha yini vanhu va Yehovha va hlule tinyimpi to tala ta le nawini hi ndlela leyi xiyekaka? A hi na nkucetelo wa swa tipolitiki. Kambe ematikweni yo hambana-hambana ni le tihubyeni to hambana-hambana, vaavanyisi lava nga yiki hi nghohe va hi sirhelele eka nhlaselo wa vakaneti vo sihalala naswona loko nkarhi wu ri karhi wu famba va simeke nawu. Handle ko kanakana, Kreste u endle leswaku hi hlula tinyimpi teto ta le nawini. (Hlaya Nhlavutelo 6:2.) Ha yini hi lwa tinyimpi to tano ta le nawini? Xikongomelo xa hina a hi ku tlhela hi simeka fambiselo ra le nawini. Ematshan’weni ya sweswo, xikongomelo xa hina i ku tiyisekisa leswaku hi hambeta hi tirhela Hosi ya hina, Yesu Kreste, handle ka xihinga.
23 Emisaveni leyi nga riki na vun’we hikwalaho ka madzolonga ya tipolitiki ni rivengo, Hosi ya hina leyi fumaka, ku nga Yesu Kreste, yi katekise matshalatshala ya valandzeri va yona emisaveni hinkwayo ya ku nga katseki enyimpini. Sathana u tsandzekile ku endla leswaku hi nga vi na vun’we ni ku hi hlula. Mfumo wu hlengelete vanhu va timiliyoni lava alaka ku ‘dyondza nyimpi.’ Vukona bya vamakwerhu emisaveni hinkwayo lava nga ni ku rhula i singita
^ ndzim. 4 Nakambe vholumo leyi yi tiveka hi nhloko-mhaka leyi nge The New Creation. Endzhakunyana, tivholumo ta Millennial Dawn a ti vitaniwa Studies in the Scriptures.
^ ndzim. 8 Leswaku u kuma rungula malunghana ni vuprofeta lebyi, vona buku leyi nge Nhlavutelo
^ ndzim. 13 Nakambe hulumendhe ya le Bulgaria a yi nyika vaaki ntirho wun’wana lowu hambaneke lowu nga katsiki ku lwa eka hinkwavo lava ripfalo ra vona ri nga va pfumeleriki ku ya enyimpini.
^ ndzim. 14 Leswaku u kuma rungula leri engetelekeke, vona xihloko lexi nge “Huvo Ya Le Yuropa Yi Seketela Mfanelo Yo Va Munhu A Ala Ku Ya eVusocheni Hileswi Ripfalo Rakwe Ri Nga N’wi Pfumeleriki,” eka nkandziyiso wa Xihondzo xo Rindza xa November 1, 2012.
^ ndzim. 14 Eka malembe wolawo yo tlula 20, hulumendhe ya le Armenia yi pfalele majaha lama nga Timbhoni yo tlula 450. Hi November 2013, ku ntshunxiwe jaha ro hetelela eka majaha lawa ekhotsweni.
^ ndzim. 16 Vito ra ndyangu a ri tsariwanga kahle eka tirhekhodo ta le hubyeni.
^ ndzim. 20 Vito ra ndyangu a ri tsariwanga kahle ri tsariwe ri va Ebralinag eka tirhekhodo ta le hubyeni.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Yohane 18:1-40
18 Kuteloko a vule swilo leswi, Yesu a huma ni vadyondzisiwa vakwe va pela xinambyana xa vuxika xa Kedroni+ va ya laha a ku ri ni ntanga, yena ni vadyondzisi-wa vakwe va nghena kona.+2 Kutani Yudasi muxengi wakwe, na yena a a yi tiva ndhawu leyi, hikuva Yesu minkarhi yo tala a a hlangana kona ni vadyondzisiwa+ vakwe.3 Hikokwalaho Yudasi a teka vuthu ra masocha ni tindhuna ta vaprista lavakulu ni ta Vafarisi kutani va ta kona ni swisana ni timboni ni matlhari.+4 Hikokwalaho, leswi Yesu a a tiva hinkwaswo swilo leswi a swi n’wi tela,+ a humelela a ku eka vona: “Mi lava mani?”5 Va n’wi hlamula va ku: “Yesu wa Munazareta.”+ A ku eka vona: “Hi mina loyi.” Kutani Yudasi, muxengi wakwe,+ na yena a a yime na vona.6 Hambiswiritano, loko a va byela a ku: “Hi mina loyi,” va tlhentlhela endzhaku+ va wela ehansi.7 Hikokwalaho a tlhela a va vutisa: “Mi lava mani?” Va ku: “Yesu wa Munazareta.”8 Yesu a hlamula a ku: “Ndzi mi byerile leswaku hi mina loyi. Hikokwalaho, loko mi lava mina, tshikani lava va famba”;9 leswaku ku hetiseka rito leri a ri vuleke: “Lava u ndzi nyikeke vona a ndzi lahlekeriwanga ni hi un’we wa vona.”+10 Kutani Simoni Petro, tanihi leswi a a ri ni banga, a ri hlomula a khemba hlonga ra muprista lonkulu, a susa+ ndleve ya rona ya xinene. Vito ra hlonga leri a ku ri Malko.11 Hambiswiritano, Yesu a byela Petro a ku: “Nghenisa banga enkotlotweni+ wa rona. Xinwelo lexi Tatana a ndzi nyikeke xona, xana a swi fanelanga leswaku ndzi xi nwa?”+12 Hiloko vuthu ra masocha ni ndhuna ya nyimpi ni tindhuna ta Vayuda va khoma Yesu va n’wi boha,13 kutani va rhanga va n’wi yisa eka Anasi; hikuva a a ri mukon’wana wa Kayafasi, loyi a a ri muprista lonkulu lembe+ rero.14 Entiyisweni, Kayafasi hi yena loyi a layeke Vayuda, a vula leswaku a swi ta pfuna vona leswaku munhu un’we a fela vanhu.+15 Kutani Simoni Petro swin’we ni mudyondzisiwa un’wana a va landzela Yesu.+ Mudyondzisiwa yoloye a a tiviwa hi muprista lonkulu, hiloko a nghena na Yesu exivaveni xa muprista lonkulu,16 kambe Petro a a yime ehandle enyangweni.+ Hikokwalaho mudyondzisiwa loyi un’wana loyi a a tiviwa hi muprista lonkulu, a huma a ya vulavula ni mulanguteri wa nyangwa kutani a nghenisa Petro.17 Nandza wa xisati, mulanguteri wa nyangwa, hiloko a ku eka Petro: “Na wena u un’wana wa vadyondzisiwa va munhu loyi, a swi tano ke?” A ku: “A ndzi yena.”+18 Kutani mahlonga ni tindhuna a va yime kwalaho, tanihi leswi a va tshivele ndzilo wa makala,+ hikuva a ku ri ni xirhami, kutani a va tinyawusa. Petro na yena a a yime na vona a tinyawuxa.19 Kutani muprista lonkulu a vutisa Yesu hi vadyondzisiwa vakwe ni hi dyondzo yakwe.20 Yesu a n’wi hlamula a ku: “Ndzi vulavule ni misava erivaleni. Nkarhi hinkwawo a ndzi dyondzisa esinagogeni ni le tempeleni,+ laha Vayuda hinkwavo va hlengeletanaka kona; naswona a ndzi vulanga nchumu exihundleni.21 Ha yini u vutisa mina? Vutisa lava tweke leswi ndzi va byeleke swona. Waswivo! Lava va swi tiva leswi ndzi swi vuleke.”22 Kuteloko a vule swilo leswi, ndhuna yin’wana leyi a yi yime ekusuhi na Yesu yi n’wi makala+ exikandzeni kutani yi ku: “Xana u hlamula muprista lonkulu hi ndlela yoleyo?”23 Yesu a yi hlamula a ku: “Loko ndzi hoxisile eku vulavuleni, nyikela vumbhoni bya xihoxo xa kona; kambe loko ndzi vulavule kahle, u ndzi bela yini?”24 Hiloko Anasi a n’wi rhumela eka Kayafasi muprista+ lonkulu a bohiwile.25 Kutani Simoni Petro a a yimile a tinyawuxa. Hiloko va ku eka yena: “Na wena u un’wana wa vadyondzisiwa vakwe, a hi swona ke?” A landzula a ku: “A ndzi yena.”+26 Un’wana wa mahlonga ya muprista lonkulu, ku nga xaka ra wanuna loyi Petro a n’wi tsemeke ndleve,+ a ku: “Ndzi ku vone entangeni u ri na yena, a hi swona ke?”27 Hambiswiritano, Petro a tlhela a landzula; kutani hi ku hatlisa nkuku wu ringa.+28 Hiloko va teka Yesu eka Kayafasi va n’wi yisa exigodlweni+ xa ndhuna-nkulu. A ka ha ri mpundzu swinene. Kambe vona a va nghenanga exigodlweni xa ndhuna-nkulu, leswaku va nga nyamisiwi+ kambe va ta dya paseka.29 Hikokwalaho Pilato a humela ehandle eka vona a ku: “Xana wanuna+ loyi mi n’wi hehla hi xihehlo xihi?”30 Va n’wi hlamula va ku: “Loko wanuna loyi a a nga ri muonhi, a hi ta va hi nga n’wi nyiketanga eka wena.”31 Hikwalaho Pilato a ku eka vona: “N’wi tekeni n’wina mi n’wi avanyisa hi ku ya hi nawu+ wa n’wina.” Vayuda va ku eka yena: “A swi pfumeleriwi leswaku hi dlaya munhu.”+32 Leswi, a va swi endlela leswaku rito ra Yesu ri hetiseka leri a ri vuleke loko a kombisa muxaka wa rifu leri a a ta langutana+ na rona.33 Kutani Pilato a tlhela a nghena exigodlweni xa ndhuna-nkulu a vitana Yesu, a ku eka yena: “Xana u hosi ya Vayuda?”+34 Yesu a hlamula a ku: “Xana leswi u swi vulaka swi huma eka wena, kumbe va kona lava ku byeleke ha mina?”+35 Pilato a hlamula a ku: “Mina a ndzi Muyuda, a hi swona ke? Tiko ra ka n’wina ni vaprista lavakulu va ku nyikete eka mina.+ U endle yini ke?”36 Yesu a hlamula+ a ku: “Mfumo wa mina a hi xiphemu xa misava+ leyi. Loko mfumo wa mina a wu ri xiphemu xa misava leyi, valanguteri va mina a va ta va va lwile+ leswaku ndzi nga nyiketiwi eka Vayuda. Kambe, hilaha swi nga hakona, mfumo wa mina a wu humi exihlobyeni lexi.”37 Hikokwalaho Pilato a ku eka yena: “Xisweswo, xana u hosi?” Yesu a hlamula a ku: “Wena hi wexe u vula leswaku ndzi hosi.+ Leswi ndzi velekeriweke swona, ni leswi ndzi teleke swona emisaveni i ku ta nyikela vumbhoni malunghana ni ntiyiso.+ Un’wana ni un’wana loyi a nga etlhelweni ra ntiyiso+ u yingisa rito+ ra mina.”38 Pilato a ku eka yena: “Ntiyiso i yini?”Endzhaku ko vula sweswo, a tlhela a huma a ya eka Vayuda a ku eka vona: “A ndzi kumi xihoxo eka yena.+39 Ku tlula kwalaho, mi ni ntolovelo wa leswaku ndzi fanele ku mi ntshunxela munhu hi paseka.+ Hikokwalaho, xana mi navela leswaku ndzi mi ntshunxela hosi ya Vayuda?”40 Hiloko va huwelela nakambe, va ku: “Ku nga ri wanuna loyi, kambe Barabasi!” Barabasi yena a a ri xigevenga.+


text:
SIERRA LEONE NA GUINEA
A Ndzi Tiyimisele Ku Tirhela Yehovha
Philip Tengbeh
U VELEKIWE HI 1966
U KHUVURIWE HI 1997
MATIMU YAKWE HI KU KOMISA Muhlapfa loyi a hoxeke xandla eka ku akiwa ka Tiholo ta Mfumo ta ntlhanu.
HI 1991, mina ni nsati wa mina Satta, hi balekile hikwalaho ko chava ku dlayiwa tanihi leswi masocha yo xandzuka a ma hlasela edorobeni ra ka hina ra Koindu, le Sierra Leone. Eka malembe ya nhungu lama landzeleke, hi tshame etikampeni to tala to hambana-hambana ta vahlapfa. Kwalaho hi tiyisele ku kayivela ka swakudya ni mavabyi naswona vaakelani va hina a va tikhome ku biha.
Eka kampa yin’wana ni yin’wana a hi kombela valawuri leswaku va hi nyika ndhawu yo aka Holo ya Mfumo. Minkarhi yin’wana xikombelo xa hina a xi amukeriwa, kambe minkarhi yin’wana a xi bakanyeriwa etlhelo. Ku nga khathariseki sweswo, minkarhi hinkwayo a hi hlela leswaku ku va ni ndhawu yo gandzela eka yona. A hi tiyimisele ku tirhela Yehovha. Eku heteleleni, hi ake mune wa Tiholo ta Mfumo etikampeni.
Loko nyimpi yi hela, a hi tlhelelanga ekaya. Hi nkarhi wa nyimpi doroba ra Koindu ri onhiwile. Hi yisiwe ekampeni yin’wana ya vahlapfa leyi nga ekusuhi ni le Bo. Kwalaho hi ake Holo ya hina ya Mfumo ya vuntlhanu hi mali leyi nyikeriweke hi rhavi.


text:
NHLOKO-MHAKA YA XIFUNENGETO | VUTOMI BYI VE KONA NJHANI?
Swivutiso Swimbirhi Swa Nkoka
1 Vutomi Byi Ve Kona Njhani?
LESWI VAN’WANA VA SWI VULAKA. Vutomi byi lo tiendlekela hi byoxe ku suka eka swilo leswi nga hanyiki.
LESWI ENDLAKA LESWAKU VANHU VAN’WANA VA NGA ENERISIWI HI NHLAMULO YOLEYO. Sweswi van’wasayense va tiva swo tala hi vuxokoxoko lebyitsongo bya vutomi kambe a va tiyiseki leswaku kahle-kahle vutomi i yini. Ku ni leswi hambanisaka swilo leswi nga hanyiki, ni sele leyitsongo.
Van’wasayense va nga kota ntsena ku mbambela leswaku swiyimo a swi ri njhani eka malembe lama hundzeke ya magidi-gidi ya timiliyoni. Va ni mavonelo lama hambaneke malunghana ni leswaku vutomi byi sungule kwihi—hi xikombiso, ku nga va hi vholkheno kumbe byi sungule ehansi ka lwandle. Xin’wana lexi ku pfumeriwaka eka xona hi leswaku swilo leswi endleke leswaku ku va ni vutomi, swi sungule kun’wana exibakabakeni ivi swi fika laha hi swiphemuphemu swa swiribyana. Kambe sweswo a swi hlamuli xivutiso xa leswaku vutomi byi sungule njhani; swo rharhanganisa swilo.
Van’wasayense van’wana va mbambela malunghana ni vukona bya timolekhuli leti veke kona emahlweni ka xitekela hilaha hi swi tivaka ha kona namuntlha. Va vula leswaku timolekhuli leti kumbexana ti tiendlekele hi toxe ku suka eka swilo leswi nga famba-fambiki naswona ti tivumba hi vuntshwa. Kambe van’wasayense a va kumanga vumbhoni bya leswaku timolekhuli to tano ti tshame ti va kona, kumbe leswaku va tshame va tiendla elaboratori.
Swilo leswi hanyaka swi hlawulekile hikwalaho ka ndlela leyi swi hlayisaka ni ku hundzisa rungula ha yona. Tisele ta rhwala, ti cinca ni ku teka swiletelo eka swiaki swa xitekela. Vativi van’wana va sayense va fanisa DNA ni progreme ya khompyuta, naswona xivumbeko xa tikhemikhali ta sele va ti fanisa ni khompyuta hi yoxe. Kambe dyondzo ya hundzuluko a yi nge swi koti ku hlamusela leswaku xihlovo xa rungula leri hi xihi.
Timolekhuli ta phrotheyini i ta nkoka leswaku sele yi kota ku tirha. Molekhuli ya phrotheyini leyi tirhaka ku fana ni phrotheyini yi ni madzana ya ti-amino acid leti boheleriweke swin’we hi ku landzelelana ko karhi. Ku engetela kwalaho, molekhuli ya phrotheyini yi fanele ku petseka yi va xivumbeko xa mimpimo yinharhu leswaku yi kota ku tirha. Vativi van’wana va sayense va fikelele makumu ya leswaku mhaka ya leswaku molekhuli yin’we ya phrotheyini yo tiendlekela, i ku hundzeleta ka tintlhari loku nga riki ka ntiyiso. Mutivi wa ntumbuluko Paul Davies u tsale leswaku, “Tanihi leswi sele yi lavaka tiphrotheyini to hambana-hambana ta magidi leswaku yi tirha, a swi koteki ku tshemba leswaku yi lo tiendlekela.”
MAKUMU YA MHAKA. Endzhaku ko endla ndzavisiso ku ringana malembe yo tala eka swiyenge swo hambana-hambana swa sayense, ntiyiso hi leswaku vutomi byi huma ntsena eka xihlovo xa vutomi.
2 Swilo Leswi Hanyaka Swi Ve Kona Njhani?
LESWI VAN’WANA VA SWI VULAKA. Xilo xo sungula lexi hanyaka xi kurile hakatsongo-tsongo xi va swilo swo hambana-hambana leswi hanyaka, ku katsa ni vanhu, hi endlelo ra ku cinca loku tiendlekelaka, ni ku hleleka ka ntumbuluko.
LESWI ENDLAKA LESWAKU VANHU VAN’WANA VA NGA ENERISIWI HI NHLAMULO YOLEYO. Tisele tin’wana ti rharhangane swinene ku tlula tin’wana. Ndzavisiso wun’wana wu vula leswaku, ndlela leyi tisele ti kulaka ha yona ti va tisele leti rharhanganeke swinene, yi “tala ku pimiwa yi ri ya vumbirhi eka swilo leswi nga twisisiwiki swa dyondzo ya hundzuluko, endzhaku ka dyondzo ya ku sungula ka vutomi.”
Vativi va sayense va kume leswaku endzeni ka sele ha yin’we ku ni michini leyi rharhanganeke ya timolekhuli leti vumbiwaka hi molekhuli ya phrotheyini leyi tirhisanaka na yona ku endla mintirho leyi rharhanganeke. Mintirho leyi yi katsa ku fambisa, ku hundzula swakudya swi va matimba, ku lunghisa swiphemu swa sele ni ku hundzisela marungula eka sele hinkwayo. Xana ku cinca loku tiendlekelaka ni ku hleleka ka ntumbuluko i ka nkoka eku hlengeletiweni ni le ku tirheni ka swilo leswi ti endliweke ha swona leswi rharhanganeke? Vo tala va kume leswaku swa tika ku amukela dyondzo leyi.
Swimilana ni vanhu swi huma eka tandza rin’we leri nonisiweke. Endzeni ka mbungu, tisele ta andza ti tlhela hi ku hatlisa ti fanelekela ku tirha ku vumba swirho swo hambana-hambana swa miri. Dyondzo ya hundzuluko a yi swi koti ku hlamusela ndlela leyi sele ha yin’we yi tivaka lexi yi faneleke ku va xona ni laha yi faneleke ku ya kona.
Vativi va sayense va swi xiya leswaku, ku va muxaka wo karhi wa xiharhi wu huma eka muxaka wun’wana, ku fanele ku va ni ku cinca ko karhi endzeni ka sele. Leswi vativi va sayense va nga kotiki ku kombisa ndlela leyi dyondzo ya hundzuluko yi nga humesaka sele “leyitsongo” ha yona, xana swa tshembisa leswaku ku cinca loku tiendlekelaka ni ku hleleka ka ntumbuluko ku nga swi kota ku humesa tinxaka leti hambaneke ta swilo? Loko Michael Behe, profesa wa sayense ya ntumbuluko a vulavula hi ndlela leyi swiharhi swi nga ha yona, u vule leswaku loko vulavisisi “byi paluxa leswi nga languteriwangiki ni ku rharhangana loku nga tolovelekangiki, a ku na nhluvuko lowu kumiweke emhakeni yo twisisa ndlela leyi ku rharhangana koloko ku kombisaka ha yona leswaku swilo hinkwaswo swi lo tiendlekela.”
Vanhu va ni vuxiyaxiya, vuswikoti byo anakanya naswona va kota ku kombisa ni timfanelo letinene ta mahanyelo to fana ni ku hanana, ku tinyiketela ni ku tiva xo biha ni lexinene. Ku cinca loku tiendlekelaka ni ku hleleka ka ntumbuluko, a ku nge swi koti ku hlamusela leswaku timfanelo leti to hlawuleka ta munhu ti ve kona njhani.
MAKUMU YA MHAKA. Vo tala va pfumela leswaku dyondzo ya ku tihundzukela ka swilo i ntiyiso kasi van’wana a va enerisiwi hi tinhlamulo ta dyondzo yoleyo malunghana ni leswaku vutomi byi ve kona njhani.


text:
INDONESIA
“Yehovha U Hi Katekise Hi Ndlela Leyi A Hi Nga Yi Langutelanga!”
Angeragō Hia
U VELEKIWE HI 1957
U KHUVURIWE HI 1997
MATIMU YAKWE HI KU KOMISA U tlhelele eximutanini xa ka vona lexi nga ekule eXihlaleni xa Nias laha a nga fika a simeka vandlha.
HI 2013, vandlha ra hina leritsongo leri nga eTugala Oyo ri twe mahungu yo tsakisa ya leswaku hi ta va na Holo ya Mfumo leyintshwa! Vatirhelamfumo va kwalaho va ri tsakerile tsima leri naswona vaakatiko va 60 va sayine xikombelo xa hina kutani va hi nyika mpfumelelo. Muakatiko un’wana u hi byele a ku: “Loko mi lava leswaku ku sayina vanhu va 200, va ta sayina.”
Vatirhi vambirhi va ku tirhandzela vo aka Tiholo ta Mfumo lava nga ni ntokoto va tile leswaku va ta langutela ku akiwa ka holo leyintshwa, leyi hetiweke hi November 2014. A hi nga si tshama hi anakanya leswaku vandlha ra hina ri ta kala ri va ni ndhawu yo saseka yo fana ni leyi ya vugandzeri. Hakunene, Yehovha u hi katekise hi ndlela leyi a hi nga yi langutelanga!
DYONDZA SWO TALA
Ha Yini Ku Akiwa Tiholo Ta Mfumo Ta Timbhoni Ta Yehovha Naswona Ti Akiwa Njhani?
Ha yini miako ya hina ya vugandzeri yi vitaniwa Tiholo ta Mfumo? Kuma leswi engetelekeke malunghana ni ndlela leyi miako leyi, leyi nga durhiki yi ma pfunaka ha yona mavandlha ya hina.
Ku Endliwa Yini eHolweni Ya Mfumo?
Nghena endzeni u vona leswi endliwaka.